“Itxialdi honetan, kulturak duen garrantziaz jabetu behar dugu”\nAurpegi ezaguna da Ylenia Baglietto (Eibar, 1986) aktorearena, ez soilik euskal ikusleen artean. Espainiako telebista publikoko Acacias 38n jokatutako rolak egin du ezagun, baina duela 10 urte Goenkale folletoian hasi zenetik ikusi izan dugu pantaila txikian; harrezkero, makina bat saio eta antzezlanetan aritu izan da. Egun ere, itxialdi betean, ETB1 ematen ari den Etxekoak telesailean parte hartzen ari da, nahiz eta, sektoreko gehienen antzera, beste hainbat lan bertan behera geratu zaizkion. Bilbon dago konfinatuta, sare sozialetan aktibo eta egoera gaitzari baikortasunez aurre egin nahian. Eñaut Mitxelena. Argazkiak: Loinaz Actores.\nHasteko, ezinbesteko galdera. Zer moduz itxialdia?\nEgia esan, oso ondo daramat. Oraingoz, osasuntsu nago; beraz, aurretik egin ezin nituen gauza pila bat egiteko aukera izaten ari naiz. Hasteko, gitarra jotzen ikastea erabaki nuen. Orain dela 6 urte, gitarra erosi nuen, Lisboan, eta hortxe neukan koitadua, ukitu gabe. Online ikastaro bat egiten hasi, eta hor nabil. Izan ere, poesia idazten dut, eta nire ametsa da egunen batean olerki horiek abesti bihurtzea. Horregatik heldu nahi nion gitarrari, neure abestiak sortzeko. Horrez gain, etxean egotera ohitu behar nuela esan nion neure buruari, eta kirola bertan egiten hasi nintzen. Normalean, egunero saiatzen naiz kirola egiten. Hortaz, moldatzen, egokitzen... Errutinatxoa jarri nuen, eta, tira, oso ongi daramat.\nItxialdi betean, Etxekoak telesailean lan egiteko aukera izan duzu. Ez da gutxi.\nBada, bai. Oparitxoa izan da, ez bainuen inondik inora espero orain, itxialdi honetan, lan egitea. Bat-batean, Pausokaren deia jaso nuen, telesail honetan parte hartzea proposatu zidaten, eta, nola ez, aurrera! Azkenean, nire lanbidean aurrera egin nahi dut, ikasi eta ikasi, eta hobetu eta hobetu. Lan horrek ere ikasteko aukera ematen dit, azken finean dena berria delako. Etxetik egiten dugu, aktore bakoitza bere etxean, tripode batekin, argi batekin, eta norberak egiten du dena: ile apainketa, jantziak, arlo tekniko guztia, testua ikasi, antzeztu... Finean, geuk egiten dugu dena, zuzendu izan ezik, hori Jabi Elortegik egiten du. Sekulako ikasketa izaten ari da.\nLanari dagokionez, nola eragin dizu pandemiak eragindako krisiak? Brecht-en La boda de los pequeños burgueses estreinatzear zineten Arriagan, besteak beste. Bertan behera geratu al zaizu proiektu gehiagorik?\nBerez, bertan behera ez. TVEko (Espainiako telebista publikoa) Acacias 38 telesaila grabatzen ari nintzen, eta eten egin da. Printzipioz, normaltasunera itzultzen garenean jarraituko dugu. Ez dakigu noiz, hori egia da. La boda de los pequeños burgueses, Arriagan egin behar genuena, bertan behera gelditu da, guztiz. Bestalde, aurrerago, pelikula batean parte hartuko dut; hasiera batean, ekainean grabatu behar zen, baina uste dut itxaron egin beharko dugula. Azkenean, egunero zer edo zer ezberdina esaten dute. Hortaz, horrela gabiltza: zain eta egunetik egunera ikusten zer gertatuko den.\nBestela ere ezegonkortasun handia dago zuen lanbidean. Krisi honen ondorioak izugarriak izango dira sektorean.\nBai, hala izango da. Antzokiei dagokienez, hasieran esan ziguten agian urte amaierarako hasiko zirela programazioarekin, baina gero eta gehiago atzeratzen ari dira. Itxialdi honetan, kulturak duen garrantziaz jabetu behar dugu. Denok gaude etxean, telesailak edota pelikulak ikusten, edo musika entzuten, edo liburuak irakurtzen... Zeinen garrantzitsua den konturatzen zara. Hala ere, badirudi oraindik ere ez garela ohartu zeinen inportantea den antzerkia. Tira, batzuk ari dira antzerkia beste modu batean egiten. Adibidez, duela gutxi, lagun baten mikroantzezlan bat ikusi nuen, online: euro bat ordaindu, kode bat jaso gunean sartu eta antzezlana ikusi ahal izateko, eta aktorea bere etxean antzezten ikus dezakezu. Nik uste antzerkia ere moldatuko dela, poliki-poliki, egoera honetara. Azkenean, horrela lan egin beharko dugu.\nSektoreko jendearekin bazaude harremanetan? Zer-nolako aldartea sumatzen duzu?\nHau guztia putakeria hutsa da denontzat. Jende pila batek lanak zituen lotuta: emanaldiak, birak... eta dena joan da pikutara. Hala, pentsatzen hasten zara hil hauetan jasoko zenuen dirua ez duzula izango, etxean zaudela eta ez dakizula zer gertatuko den. Horrela egonik, ziurgabetasun handia dugu denok. Beraz, normala da mugimenduak sortzea, eta saiatzea ahalik eta modurik hoberenean hobetzen eta aldatzen egoera hau.\nAcacias 38n jokatzen duzun rolak famatu egin zaitu. Sentitzen duzu ospetsua zarela? Nola bizi duzu?\nEz, ez dut batere sentitzen. Egia da tarteka norbaitek kalean gelditzen zaituela eta zerbait esaten dizula, baina zuk normal-normal erantzuten duzu. Azken finean, ni Ylenia naiz, betiko Ylenia, eta ez dago ezer desberdinik nire barnean. Bai, lana egiten ari naiz, ikusten dut jendeari gustatzen ari zaiola, baina nik betikoa izaten jarraitzen dut. Ez dakit, sentsazio arraroa da. Eta bizi... ongi ari naiz bizi izaten. Egia esan, gehienbat sare sozialetan nabaritzen dut hori; izan ere, saioak nazioartean izan du arrakasta, beraz, gehienek sare sozialetan idazten didate. Horrek ere ahalbidetzen dizu lasaiago bizi ahal izatea. Ez da kalera irten eta mundu guztiak zu ezagutzea, beste mota bateko arrakasta baizik. Batzuek ezagutzen naute, baina kalean zehar lasai asko ibil naiteke. Hori pila bat eskertzen da.\nFamatu egin zaituen pertsonaiak badu oraindik ere arreta pizten duen osagai bat: harreman lesbiko bateko kideetako bat da. Horrek arreta piztea, hain zuzen, ez al da triste samarra?\nBai, guztiz. Hala pentsatzen dut, benetan. Uste nuen gai horri dagokionez aurrerapausoa egina genuela, baina ez dela hala konturatu naiz; are gutxiago mundu mailan. Adibidez, Hego Amerikan, oso-oso atzeratuta daude. Banekien, baina ez nuen espero hainbesterako izatea. Egunero idazten didate neska askok esanez “Eskerrik asko, Ylenia, zure pertsonaiari esker ausartu naiz gurasoei homosexuala naizela esaten”, eta halako mezuak. Oso gogorra da hori irakurtzea. Zeren, azken batean, nire inguruan normaltasunez bizi baitut, eta betidanik bizi izan baitut, kontua gurasoekin, lagunekin... denekin. Horregatik, halako mezuak irakurtzen ditudan bakoitzean, ufa!, oilo ipurdia jartzen zait, benetan.\nSare sozialetan jarraitzaile asko izatea lagungarria al da lana bilatzeko orduan?\nEgia esan, ez dakit, zeren nik, oraingoz, ez dut hori bizi. Ideiarik ez dut hemendik aurrera gertatuko zaidan ala ez... Entzuten duzu baten bati lana ematen diotela jarraitzaile gehiago dauzkalako, edo besteren bati... Halere, gero ez badu funtzionatzen? Berdin dio zenbat jarraitzaile dauzkan; azken batean, pertsona horrek nola egiten duen lan balioetsi behar da, ezta? 220.000 jarraitzaile izanagatik, agian ez zara aktore edo abeslari hobea. Hau da, gero lanean erakutsi behar duzu, erakutsi behar denean. Ez dakit horrela ote den, baina nahi nuke ez izatea!\nGimnastika erritmikoan ibili zinen gaztetan, eta horrek sortu zizun aktore bokazioa. Kirolean ikasitako ezerk balio izan al dizu aktore lanerako?\nBai. Gimnastikan balio pila bat ikasten da; gimnastikan baino, kirolean. Gainera, hain gazte hasten zarenean, askoz gehiago. Txikitatik ikasten duzu diziplina izaten, modu ordenatuan bizitzen, egunero errutina bat izaten, elikadurari buruz ere pila bat gauza, psikologiari dagokionez ere bai... Nire ustez, bizitzarako oso balio garrantzitsua ere ematen dizu: galtzen eta irabazten erakusten dizu, eta hori nola kudeatu. Azken batean, bizitzan etengabe ari gara gauzak irabazten eta galtzen. Txikitan ez baldin baduzu hori ongi ikasi, heldutasunean oso zaila da kudeatzea, edo hori kudeatzen ikastea. Hortaz, gimnastikari eskerrak ematen dizkiot, txiki-txikitatik pila bat galdu nuelako, eta, noizean behin, irabazi. Ez dakit ongi ala gaizki ikasi nuen kudeatzen, baina kudeatzen, behintzat, ikasi nuen.\nGoenkalen egin zinen ezagun. Zer-nolako garrantzia izan zuen, kontuan hartuta askorentzat mundu profesionalera jauzi egiteko lehen urratsa izan zela?\nNiretzat, eskola izan zen; justu Getxoko Antzerki Eskolatik irten berritan hartu ninduten Goenkalen. Antzerki eskolan, antzerkia ikasi nuen, batez ere, eta bat-batean telesail batean sartu nintzen. Eskolan, zer edo zer ikasten duzu, baina ez da berdina han ikasten duzuna eta gero praktikan ikasten dena. Hiru urte eman nituen Goenkalen, eta niretzat masterra izan zen, benetan. Gainera, lanbidean urte mordoa zeramaten lankideak nituen. Adibidez, Patxo Telleriak nire aitaren rola jokatzen zuen, eta ni hari itsatsita egoten nintzen etengabe, galdezka eta aholku eske. Irribarre batekin gogoratzen dut Goenkaleko garaia, oso polita izan zelako eta pila bat ikasi nuelako.\nAzken urteotan, ia ez du telesailik ekoitzi ETBk. Lehendik ere beharrezkoak ziren, baina krisi honen ondoren are beharrezkoagoak?\nEuskarazko produktuak edukitzea beti da garrantzitsua. Finean, horretarako daukagu ETB1: euskarazko telesailak egiteko eta fikzioa sortzeko. Beraz, nik uste beti dela oso-oso garrantzitsua, garai guztietan.\nOso irribarretsu ikusi ohi zaitugu askotan, elkarrizketetan eta. Hor ere aktorea ageri da, ala benetan zarena erakusten duzu?\nBai, horrelakoa naiz. Pertsona guztiek bezala, badauzkat nire momentu txarrak, negar asko egiten dut... Beti esaten dut: egiten ditudan barre guztiak negarrarekin konpentsatu behar ditut. Dena den, askotan ez dira negar tristeak, batzuetan nire barnea garbitzeko izaten dira. Baina bai, horrelakoa naiz; beti izan naiz, txiki-txikitatik. Jendeak beti aipatu izan dit, une oro nagoela barrezka. Ni ez naiz kontziente. Gero, nire bideoak ikusten ditudanean, hala dela konturatzen naiz. Saiatzen naiz beti, bizitzan, gauza positiboenak ikusten. Nahiz eta gauza zailak eta txarrak etorri, eta horiek bizi behar izan, beti pentsatzen dut zer edo zer ona etorriko delako datozela. Horregatik, onartzen eta onerako hartzen ahalegintzen naiz. Ez dakit, oraingoz nahiko ondo doakit bizitzan; hortaz, berdin jarraitzen saiatuko naiz, kar-kar!\nEz dagoela koronabirusagatik hildako gehiagorik.\nLarunbat gau baterako plan onena? Dantza egitea.\nZer ez da falta inoiz zure hozkailuan? Arrautzak.\nZer ikusten duzu ispiluaren aurrean jartzen zarenean? Irribarre bat, kar-kar!\nZerk ematen dizu beldurra? Bakardadeak.\nZerk ateratzen zaitu zeure onetik? Gezurrak.\nZerk ematen dizu lotsa? Ufa! Zer edo zer gaizki egiteak.\nBizitzako plazer txiki bat? Foie jatea.\nZer da arrakasta zuretzat? Zerbait ongi egiten aritzea.\nItxialdian, zein generotako lana egingo zenuke? Musikala, alaitzeko.\nTelesailak edo filmak, zer ikusten duzu gehien? Erdia eta erdia.\nZein rol jokatuko zenuke gustura? Revolutionary Road pelikulan, neskarena, Kate Winslet-ek jokatzen duena. Ikaragarri gustuko dut.\nErreferentziazko aktore bat? Leonardo Di Caprio.\nBi arrazoi euskara ikasteko? Gure hizkuntza delako eta, gainera, doinu izugarria duelako.\nLabur esanda, nolakoa da Ylenia Baglietto? Positiboa.


Korrika Altzara iritsi da dagoeneko, gazteen eskutik : Irutxuloko Hitza\nKorrika Altzara iritsi da dagoeneko, gazteen eskutik\nAltzan ehunka gaztek hartu dute parte Korrika Gaztean. (Argazkia: Beñat Parra)\nAstebete pasatxo gelditzen da 22. Korrika Donostiara heltzeko, baina Altzan dagoeneko aritu dira euskararen alde korrika egiten, Korrika Gazteak auzoko kaleak zeharkatu baititu eguerdian. Altzako eta Bidebietako institutuetako ehunka gaztek hartu dute parte, eta San Martzial plazatik Harria parkera joan dira, tipi-tapa, tipi-tapa, elkarri lekukoa pasatzen, giro ederrean. Aurtengo berritasunetako bat dira Altzako eta Intxaurrondoko Korrika Gazteak (Intxaurrondokoa datorren ostiralean egingo dute); ohiko Korrika Txikiez gain, Korrika Gazteak ere egingo dituzte.\nJarraian, hedabide honek Altzako Korrika Gaztean grabatutako bideoa:


Taldeak Asturiaseko Itzulian parte hartuko du asteburu honetan | MuriasTaldea\nEuskadi Basque Country – Murias Taldea larunbatean hasi eta astelehenera arte ospatuko den Asturiaseko Itzulian parte hartuko du. Hiru etapa izango ditu lasterketak eta, ustez, igandean erabakiko da, Acebo gainean (1. maila).\n21 talde izango dira Asturiaseko itzulian, Movistar Team Nairo Quintana taldeburu izango dutela, Caja Rural eta Manzana Postobón, besteak beste.\n“Min hartuta ibili ziren txirrindulariak hobetzen jarraitzen dute eta taldea bere maila onenetik gertu dago. Bretainian ere lehiatzen ari gara eta bi lasterketetan ibiltzea ahalegin handia da taldearentzat. Asturiasen dugun guztia ematera irtengo gara eta daukagun maila ona erakustera, kontuan izanda oso talde onak eta munduko txirrindulari onenetariko bat, Nairo Quintana, izango ditugula aurrez aurre”\n“Orain arte lasterketa asko eta onak korritu ditugu eta oso ondo iritsiko naiz Asturiaseko Itzulira”, adierazi du iaz podiumetik gertu ibili eta Aceboko gainean hirugarren izan zen Gari Bravo. Erritmo ona daukat, azkeneko Frantziako lasterketan ondoren ondo entrenatu dut eta azken egunetan oso ondo sentitu naiz. Asko gustatzen zaidan lasterketa da hau eta nire ezaugarrietara ondo egokitzen da. Igandean aurrean ibili beharko dut sailkapenean ondo ibili nahi badut, Acebon erabakiko baita lasterketa. Nairo Quintana da faborito nagusia, baina taldea gogoz doa eta ezustekoa ematen ahaleginduko da”, amaitu du Bravok.\nEuskadi Basque Country – Murias Taldea ondorengo txirrindulariekin parte hartuko du: Gari Bravo, Mikel Bizkarra, Aritz Bagües, Óscar Rodríguez, Mikel Iturria, Aitor González, Eneko Lizarralde eta Ander Barrenetxea.\n1 etapa: Oviedo – Pola de Lena (169,2km)\n2 etapa: Ribera de Arriba – Alto del Acebo (177,1km)\n3 etapa: Cangas de Narcea – Oviedo (120,9km)\nLasterketaren Twitter ofiziala @vueltasturias da eta traola, #Vueltasturias


EH Bilduk jardueraren eta etorkizunaren inguruko gogoeta egin du - Antzuola - Goiena.eus\nEH Bilduk jardueraren eta etorkizunaren inguruko gogoeta egin du\nMaider Arregi 2017-06-09 12:53\nAtzo arratsaldean, Beñardo Kortabarria eta Juan Karlos Izagirreren eskutik, Antzuolako EH Bilduren etorkizunaren inguruko gogoetaz jardun zuten Zurrategi plazan. Berrogeita hamar lagun inguru batu ziren solasaldian. "Alderdiari baino pertsonei garrantzia gehiago ematea gura diogu", azaldu zuen Izagirrek.\nBadira sei hilabete, Antzuolako EH Bilduk jarduera eta etorkizunaren inguruko gogoeta hasi zuela. Bidean, hainbat bilera eta batzar egin dituzte aipatutako helburua lortu ahal izateko. "Etxeko lanak ondo bukaturik, kurtso berriari begirako oinarri eta balore sendoak ezarri ditugu: aniztasun eta parte-hartzea oinarri, herri eraikuntzan sakonduko dugu. Antzuolari begirako agenda propio eta publikoa definituz. Bien bitartean, nazio mailan, EH Bildu fase berri baterako prestaketa lanean dihardu. Alderdi ezberdinek osatutako koalizio izatetik, bizitza propioa izango duen subjektu politiko izatera pasatuko da. Eragile eta pertsona orori zabaltzen den bilgune izateko asmoz", azaldu dute Antzuolako EH Bilduko kideek.\nZurrategi plazan egindako solasaldian, besteak beste, Juan Karlos Izagirrek azpimarratu zuen pertsonak direla alderdiaren ardatza: "Fase berri honetan, alderdiari baino, pertsonei eman gura diegu garrantzia; EH Bildu jaio zen leku irekia izateko eta estruktura propioak izango ditu arazoak antzematen direnean erantzunak berehala emateko".\nEra berean, Beñardo Kortabarriak, Antzuolako alkateak, azaldu zuen urte osoan egindako lana jendaurrean azaldu gura izan zutela atzo: "Nola jardun eta antolatu behar garen erabakita daukagu: udazkenetik aurrera ongizatearen gaineko lanketa egingo dugu; parte hartze prozesua martxan jarriko dugu eta denon artean erabakitzea izango da helburua. Nahi duguna da ahalik eta herritar gehien gurera hurbiltzea eta parte hartzea herria izan dadin herritarrak nahi dutena".


Enpresa komunikazioa profesionalen ikuspegitik - Azkue Fundazioa- Euskara sustatzen\nHasiera • Euskararen Etxea • Mediategia Eta Liburutegia • Liburutegia • Enpresa komunikazioa profesionalen ikuspegitik\nEnpresa komunikazioa profesionalen ikuspegitik\nIkus-entzunezko teknologiek egundoko garapena nozitu dute azken urteotan eta teknologia horien garapen-zentzuarekin batera hedatu da, halabeharrez, “komunikazioa” terminoa. Hitz oso erabilia eta adiera anitzekoa, gaur egun. Horren lekukotasuna eman nahi izan dute, halaber, komunikabideek.\nTermino horren baitan, ordea, anitz ideia bilbatzen dira. Komunikazio berbaren aurretik “enpresa” edo “erakunde” ezartzen badugu, adiera bakar batez ari gara, ordea: enpresa edo erakundeek, barrura zein kanpora begira, beren berri emateko, beren produktua edo zerbitzua azaltzeko eta beren proiektuaren ingurura jendea erakartzeko erabiliko duten estrategia.\nLiburu honetan enpresa- edo erakunde-komunikazioaren ikuspegi bateratu bat proposatu eta eskaintzeaz gain, ekarpen bikoitza egin nahi izan da: komunikazio globalaren kontzeptua batetik, hau da, ikuspegi integral batetik komunikazio-estrategiak nola zehaztu daitezkeen aztertzea. Eta bestetik, komunikazioaren kudeaketa kontzeptua, hots, helburu jakin baten gainean zehazten eta planifikatzen dela azpimarratzea, epe ertainera edo luzera begira.\nLiburu honetan, orobat, enpresa-komunikazioaren zutabe nagusien ikuspegia eta kudeaketarako estrategiak jaso dira, bai komunikazioko profesionalen jardueraren eta esperientziaren deskribapen hurbila eginez, bai profesional horien lekukotasunak elkarrizketa bidez jasoz.\n216 or., 24x17 zm\nUrkiza Ibaibarriaga, Ana (Arg.)


Txinako Diseinu ezagunena Haurrentzako Afari multzoa eta Oparietarako artikuluen fabrikatzaileak eta hornitzaileak | FUXINGYE\nFuntsezko zehaztapenak / ezaugarri bereziak:\nMateriala: hezur-txina berria\nPREMIUM KALITATEA ETA OSASUNTSUA: kalitate handiko zeramika, janari segurua. MIKROONDAK ETA GARBIGAILUAK SEGURUA. Sendoa, polifazetikoa eta modan aldi berean, denek erabiltzeko egokia\nJATORRIZKO DISEINUA ETA OPARI ERAKARGARRIA: Kaktusen diseinua erakargarria da akabera distiratsua eta leuna duena, ezin hobea eguneroko etxean erabiltzeko edo zure maiteak opari zoragarri gisa kasu berezietan, hala nola urtebetetzea, etxea berotzea, ezkontza edo bestelako oporrak.\nFORMA DEUNAK ETA FUNTZIONALAK Gure jateko ontziak tamaina eta forma desberdinetan daude eskuragarri. Ontzirako multzo ederrak opari paregabea egiten du kaktusen maitale guztientzat\n7,5 "plaka laua 1 pieza\n5,5 "zopa ontzia 1 pieza\n8 oz katilu 1 pieza\n7 "plaka laua 1 pieza\n5 "zopa ontzia 1 pieza\nElementuaren izena: Haurrentzako afaria eta opariak\n4. Itxura dotorea eta koloretsua, dekorazio ederrarekin.\n5. Zure diseinuak eta logotipoa gure produktuetan aplika litezke.\n6. Esportazioko kutxa eta posta kutxa pakete seguruak ere eskuragarri daude.\n7. Etxean, hoteletan eta jatetxeetan oso erabiliak dira.\nGure zerbitzua: Prezio lehiakorra, kalitate handikoa, entrega azkarra, zerbitzu onak\nAurreko: kolore beiraztatutako afari multzoa-Hexagono forma\nHurrengoa: beirazko edalontzia eta platera multzoa, 90cc-ko espresorako edalontziak platerekin, edalontziak Urrezko heldulekuarekin, espresorako eta kafearentzako, beiraztatutako platera beirazko edalontziarekin\nAfari Zerbitzu Multzoak\nHosto ezagun onena diseinatzeko afaria eta oparia ...


Koldar hutsa zara - Aritz Gorrotxategi - 111 Akademia\nIzenburua: Koldar hutsa zara\nIdazlea: Aritz Gorrotxategi\nBitxiki, Peruren aitonak naziengandik ihes egin zuen judutar bati lagundu zion. Batzuetan, oso mehea da heroiaren eta koldarraren artean dagoen marra. Gainera, Peru haragikoia da, fetitxista, zirikatzailea, apur bat houellebecquiarra…\n2015/08/6 10:44 am\n“Arazoaren parte ez bazara, ezta konponbidearena ere, orduan paisaiaren parte zara.”\nNazien garaian, torturatutako zenbaitzuk, euren taldekoak salatzera heldu ziren. Guk, egoera berean, berdina egingo genuke? Ala…nahiago hila? Galdetzea erantzutea baino errezagoa da.\nBeste eskala batera pasa gaitezen: EHko gatazkan, parte hartze hutsak norberaren bizia (edo gutxienez norberaren etorkizuna) arriskuan jartzen zuenean (aukera batean nahiz bestean), zenbaitzuek paisaia izatea aukeratu zuten. Ez al zen hau gertatu 90.eko hamarkadan abertzaletasun moderatuan kokatzen zen kaleko jende dexenterekin? Eta hau aztertzeko ba al da besteak baino etikoagoa den ikuspunturik?\nEta azken eskala batetara pasa gaitezen: Egun, Globalizazio garaietan, zein izan behar da gizabanakoaren eta bereziki idazle baten papera? Ikusle hutsa? Paisaia, alegia?\nEta, funtsean, galdera hauek guztiak galdera bakarra balira?\nHauek dira Aritz Gorrotxategiren Koldar hutsa zara nobelan aurki ditzakegun eztabaidagaietako batzuk, eta idazleak hauexek ideologiekin baino gizakiaren izaerarekin lotu dituenez, nire iritziz, konpromezu/ihesbide forma desberdinei buruz egindako hausnarketa zabal baten aurrean gaudela esan daiteke. Zorionez, ez dut apologia helbururik somatu; aitzitik, esango nuke badela erantzunik ez duen galdera ezkutu bat:\nHerri honetako paisaiak, hitzik behar al du?\n2015/06/19 8:45 am\nZerbait irakurria nion Gorrotxategiri baina aurrez idatzitakoaren ezberdina da hau. Nobela freskoa da, kontu asko darabiltzana. Berehala katiatzen zaitu, hasi eta buka horietakoa. Pertsonaiek indarra dute eta mahai gainean gai deserosoak jartzen ditu: identitatea, memoria, hezkuntza, familia, ilusioen zapuztea, koldarkeria… Memoria ariketa interesgarria ere bada eta gure historia hurbilean ahaztuta geratu diren zenbait kontu berritzen ditu. Gainera, gurean apenas idatzi da garai horretaz (90. hamarkadaren erdialdea, pre-Lizarra-Garazi). Eta badu Houellebecq ukitu zirikatzaile bat… Gure kontraesanak agerian uzten dituen nobela, irribarrea ezpainetan irakurtzen dena baina zer pentsatua ematen duen horietakoa. Hausnarketarako oso aproposa. Ausarta.


Elkarteentzako sari berezia KAMERATOIAN. 500€ zuen egitasmoetarako, animatu gazteak! - Topagunea | Euskaltzaleen Topagunea\n> Topaberri > Elkarteentzako sari berezia KAMERATOIAN. 500€ zuen egitasmoetarako, animatu gazteak!\nElkarteentzako sari berezia KAMERATOIAN. 500€ zuen egitasmoetarako, animatu gazteak!\nnork Euskaltzaleen Topagunea • 2014/11/05 • 0 iruzkin\nAzken Topaberrian aurreratu genizuen bezala, aurten Kameratoiak, Euskal Herriko Ikus-entzunezkoen Rallyak 10 edizio beteko ditu. Horregatik, zuei, mugimenduko elkarteei zuzendutako sari berezi bat banatuko dugu: “TOPAGUNEA SARIA”, elkartearen egitasmoren baterako 500€ko saria, hain zuzen.\nElkarteko gazteak aktibatzeko ekintza interesgarria izango da; 48 orduko esperientzia dibertigarria, eta bide batez, elkartearentzat edo elkartearen bueltan antolatu nahi duten ekintza baterako diru sarreratxo bat lortzeko aukera ere izango dute! Parte hartuz gero, noski, ohiko 3 sariak irabazteko aukera ere izango dute taldekideek: Lehen saria 1.200 eurokoa da, bigarrena 900 eurokoa eta hirugarrena 600 euroko txekea da.\nIzen ematea azaroaren 28ra arte egongo da zabalik, baina plazak mugatuak dira; beraz, 18 eta 35 urte bitarteko lagunek osatutako taldetxo bat osatu eta animatu lehenbaitlehen izaena ematera!! Begiraleak, elkarteko koadrila gazteena, dinamizatzaile martxosoak… gainera, aktore lana egiteko ez dago adinik 😉\nKameratoia abenduaren 6tik 8ra izango da, Durangoko Azokako Irudienea ikus-entzunezkoen plazan. Lehiaketaren oinarriak eta bestelako informazioa www.kameratoia.com gunean aurkituko duzue.\n← 35 film egongo dira Irudienean ikusgai\nDiru bilketa kanpaina Iruñerrian euskarazko telebista jartzeko →


Zer jakin behar dut SEO backlinkak topatzeko nire webgunea eraikitzeko?\nZergatik backlinkak hain garrantzitsuak SEO ezagutzen al duzu? Arazoa da kalitatezko web esteken gaiekin lotutako jende gehiegi dela uste duten Google-ren azken erabakia laguntzen laguntzea bilaketa-rankingeko posizioak esleitzeko: webgune, blog, etab.Jakina, iradokizun hori zentzua da. Izan ere, azken ikerketek baieztatu dute web orrialde bakoitzeko sarbide esteken profil organikoa (bestela, top SEO backlinkak) Google-k bilaketa sofistikatuen ranking algoritmoak kontuan hartzen dituen 3 faktore garrantzitsuen artean.\nJakina, kalitatezko backlinken garrantzia nagusiki bilaketa-optimizazioaren industrian parte hartzen duten guztiek ezagutzen dute.Baina orain, beren azken eragina inoiz baino indartsuagoa bihurtu da, horregatik SEO topiko backlinkak, SEO ekitatea, backlink-ondarea eta loturaren gaineko kontzeptua ezagutu behar zenuke.Bilatzaileen optimizazio eta web esteken irudi osoa emateko, oinarrizko terminologiarekin hasiko naiz.\nZer egiten du goiko SEO backlinken kontzeptua?\nLehenik eta behin, "backlink" terminoa hirugarrenen webgunetik, blogetik edo agian Interneten aurki daitekeen beste edozein iturrik dagoen esteka bat da.Hurrengoa, "goian" hitza backlinkak dituen ezaugarri edo kalitate errendimendua azaltzen du - SEO ikuspuntutik. Azken finean, "SEO" hitzak esan nahi du web-orri horien eraginak bilaketa-motorearen sailkapenean eragiten duela, bai txarrez, bai positiboki negatiboak, eta, batzuetan, modu neutuan ere. Izan ere, SEO-ren backlinken benetako errendimenduak behean eztabaidatzen diren faktore eta kontzeptu nagusien araberakoak dira.\nWeb munduan imajinatu mundu osoko sistema gisa, interkonektatuta dauden gune eta web orri ugari izateak. Eta dena mugitzen da - web edukiak gero eta erabiltzaile gehiago biltzen jarraitzen du. Horrela, jende gehiago erabiltzen ari dira, erabiltzen, partekatzen eta lotzen ditu.Horrela, orrialde bakoitzeko, eta blogak orrialde autoritate, PageRank, eta domeinu-autoritate gehiago sortzeko eta banatzeko prozesuan parte hartzen du.\nZure webguneko SEOren ondarea bere rankingeko potentzial orokorrari lotuta dago. Orrialde eta domeinu-aginteen balio osoa du, SEO backlinkak goiko botere konbinatu batekin babestuta.Ingelesez jartzea, SEOren ondarea zure webgunearen gaitasuna da Google-ren SERP sistemetan. Hori da.\nEnlace de jugo (a. k. a. Loturaren gaineko balioa), oro har, optimizazio adituek ikusitako SEO ekitatea orokorra den "azpimultzo" gisa ikusten da. Niri dagokidanez, esteka-zukua kontzeptua aitortzen dut, "zenbatekoa" den SEOren ondarea birbanatzen denean, bi web orrialde bereizi elkarrekin lotzen direnean. Beraz, esteka zukua SEO ekitateko fluxua da - ostalariaren webgunetik transferitu eta helburuen helmuga gainditu.\nAzken finean, hemen top SEO backlinkak kontzeptua beheko lerro bat da. Izan ere, lehen aipatutako oinarrizko termino guztiak (i. e. , SEO ekitatea, loturaren ondarea eta loturaren zukua) SEO komunitatearen bidez teorizatzen dira, Google-k benetan nola funtzionatzen duen ulertzeko. Izan ere, optimizazio modernoaren hizkuntza dira, ez Google bilatzailea. Hitz soiletan, bai Google bera eta baita bere webmaster akademiak inoiz ez dute aipatu gai honi buruzko erreferentzia zehatzik. Beraz, nire SEO backlinkak top buruzko sarrera laburra erabilgarria izango litzateke espero dut, gutxienez, zure bilaketan optimizatzeko munduan sartu zure hurrengo sakona murgiltzea hasteko Source .


Indarkeria matxista jasan duten emakumeen ahotsa, Seminarixoan - Bergara - Goiena.eus\nIndarkeria matxista jasan duten emakumeen ahotsa, Seminarixoan\nUxue Igarza 2021-06-11 13:34\nArgazkiko karparen barruan eskaintzen da ikuskizuna.\nEkainaren 18 eta 19an, Memoria eraikiz ikuskizuna eskainiko da Seminarixoko patioan, karpa baten barruan. Mugarik Gabe eta Hortzmuga Teatroak sustatutako lana da, eta guztira, zortzi emanaldi egingo dira, 20 laguneko edukierarekin.\nSustatzaileen esanetan, zentzumen esperientzia bat da ikuskizuna. Indarkeria matxista pairatu duten 28 emakumek egindako testigantzak ditu oinarri; hain zuzen ere, Asfalto arteko loreak. Indarkeria matxisten kausak eta eragina biziraun duten emakume biktimen bizitzetan ikerketan jaso zirenak. "Euren denbora, testigantza eta historiaren parte bat elkarbanatu zuten, justizia eta bizitakoa edo oraindik bizitzen ari direna berriz ez errepikatzea bilatzeko", adierazi dute.\n16 urtetik gorakoei zuzendutako emanaldiak dira, eta norberak hautatu dezake hizkuntza. Egubakoitzean, 17:00etan, 18:00etan eta 19:00etan dira emanaldiak eta zapatuan, 12:00etan, 13:00etan, 17:00etan, 18:00etan eta 19:00etan.\nIzena emateko Berdintasun Zerbitzura idatzi (berdintasuna@bergara.eus) edo deitu ( 943 77 91 00) behar da, ekainaren 18ko 13:00ak baino lehen. Nolanahi ere, egunean bertan Seminarixoan ere eman ahalko da izena.


ELAren ustez, murrizketak trukerako txanponak dira Europako funtsak lortzeko. LABen ustez, "zentzugabekeria" da erretiroa atzeratzeagatik pizgarriak ematea, gazteen langabezia gorantz doanean.\nPentsionisten manifestazioa. Foto: EFE\nELA eta LAB sindikatuek arbiuiatu egin dituzte atzo Jose Luis Escriva Espainiako Gobernuko Gizarteratze, Gizarte Segurantza eta Migrazio ministroak azaldutako pentsio aldaketak.\nELArentzat, aldaketa horiek "murrizketak" dira finean, eta Europar Batasuneko berreraikitze-funtsak lortzeko "trukerako txanpon" direla uste du. Mitxel Lakuntza buru duen sindikatuak baieztatu duenez, funts horiek eskubide sozialak eta lan-arlokoak eta aurrekontuak murriztearen menpe" daude, eta, beraz, "errefusatu" egin behar dira.\nToledoko Itunak pentsioak hiru bidetatik "murriztea" proposatzen duela ohartarazi dute: "Erretiro aurreratua okertzea, pentsioa kalkulatzeko urte kopurua handitzea eta jasangarritasun-faktorea mantentzea, beste izen baten pean, pentsioak murrizteko mekanismo iraunkorra" izan dadin.\nHorregatik alderdi politikoei eskatu die, "ezkerreko indarrei bereziki", Escrivak egindako proposamenaren aurka bozkatzeko konpromisoa har dezaten.\nSindikatuak 1.080 euroko pentsio minimoa eskatu du berriro, baita bere egunean Jose Luis Rodriguez Zapatero eta Mariano Rajoy buru zituzten gobernuek hartutako pentsioen erreformak indargabetzea ere, pentsio berrien zenbatekoari, erretiroaren atzerapenari edo pentsioen eguneratzeari buruzkoak.\nGarbiñe Aranburu idazkari duen LAB sindikatuak, bestalde, adierazi du ministroak erretiro-adina atzeratzeagatik ordainsariak emateko proposamena "zentzugabekeria" dela, eta gazteak lan-merkatuan sartzea zailduko duela iritzi dio; izan ere, gora doa gazteen langabezia-tasa.\nLABek "erretiro duina izateko eskubidea" eskatu du, eta erretiro-adina atzeratzeko pizgarri ekonomikoak proposatzea baztertu du. Era berean, "Euskal Herrian pentsio-sistema propio bat izatea aldarrikatu du. Horretarako, "eta sistemak finantzaketa duina izan dezan, lanpostu eta soldata duinak beharko lirateke, baita erreforma fiskala ere". Gainera, "soldata altuenen kotizazio-mugak ere igo beharko lirateke", gaineratu du.\nLAB sindikatuak pentsiodunen mugimenduaren mobilizazioetan parte hartzeko deia egin du, "Toledoko Itunaren gomendioei eta Madrildik datozen erreformei aurre egiteko".


Sakanako Futbol Campusa: bigarren txanda lanean - Guaixe.eus\nGuaixe 2018-07-12 15:59\n25 gaztetxo dabiltza futbolean murgiltzen\nAurreko astean 2006 eta 2008 urteen artean jaiotako 29 neska-mutiko trebatu ziren Sakanako Mankomunitateak antolatutako futbol campusean eta aste honetan, aldiz, 2003an eta 2005 urteen artean jaiotako 25 gaztetxoren txanda izan da.\nAurreko astean bezala, Iokin Lobo eta Aitor Lara izan dira futbol campusa gidatu dutenak. Altsasuko Dantzaleku zelaian trebatzen ari dira, goizeko 09:30etik 14:00etara, futbolaren inguruko teoria eta praktika uztartuz, eta bukaeran bainua hartzen dute igerilekuetan. Asteazkenean Bilbora joan ziren: Atheticen San Mames Berria estadioa ezagutu zuten eta Athleticen museoa bisitatu zuten. Ondoren, Getxoko Ereaga hondartzara joan ziren.\nOstiralean despedituko da Sakanako Futbol Campusaren bigarren txanda.\nAngel Bergara, Unai Rodriguez, Mikel Rodriguez, Jon Lopez-Goikoetxea, Jose Luis Martin, Unai Calvo, Gaizka Martin, Iker Agudelo, Gorka Gasco, Iker Lizarraga, Aimar Lopez de Goikoetxea, Asier Somocurcio, Aitor Augusto, Luken Goikoetxea, Oier Gastesi, Mikel Etxaiz, Mattin Peña, Asier Claver, Xabier Olaiz, Gaizka Sukia, Eñaut Oiarbide, Eneko Lopez, Egoi Borrega, Aimar Gastaminza eta Ibai Lukin.


Lasuna, aurreiritzietatik plateretara - Zumaia - Baleike.eus\nLasuna, aurreiritzietatik plateretara\nMaria Maya Manterola 2019-11-28 17:44\nAurreiritziak albo batera utzita, lasuna berreskuratzeko lanean ari da Txintxilla. Aste honetan Bilbon izan diren sukaldaritza jardunaldietan harekin prestatutako platerak proposatu ditu.\nLasunak edozer gauza jaten ikusi izan dituzte kostaldeko herrietan bizi direnek. Botatzen dieten guztia jateaz gain, ur zikinetan elikatu izanaren fama dute korrokoiek. Horregatik guztiagatik, sukaldeetatik baztertua izan da arraina.\nAurreiritzi guzti horiek albo batera utzi, eta berriz ere arrain hau berreskuratzeko lanetan murgilduta dabil Andoni Txintxilla sukaldari zumaiarra. Lasuna eta baztertuak izan diren beste arrain batzuk prestatu eta kartan sartu ditu Zumaian duen Beheko Plaza jatetxean. Tradizionalki kontsumitu izan diren eta gaur egun balio komertzialik ez duten arrainen errezetak berreskuratu nahi ditu, hain zuzen ere. Errezeta tradizional horien bilaketan ari da sukaldaria; haren hitzetan, lehen eskuko testigantzak lortzea "geroz eta zailagoa" den arren. Ondare hori berreskuratu, eguneratu eta bere egin nahi du.\nKoherentzia baten barruan, gertu ditugun produktuekin lan egitean oinarritutako filosofia du Beheko Plaza jatetxeko arduradunak. Horrez gain, garrantzizkotzat jotzen du garaian garaiko arrainak kontsumitzea ere: "Jendeak ez daki erreboiloak, adibidez, hilabete eta erdiko denboraldia duela".\nHain zuzen ere, astelehenetik asteazkenera bitartean ospatu den III. Bilbao Food Capital jardunaldietan lasunaren arrautzekin prestatutako errezetak prestatu ditu Txintxillak, Itsasoratu: hacerse uno con el mar sukaldaritza erakustaldian. Hiru egunez, euskal sukaldaritzaren oraina eta etorkizuna izan dituzte oinarri jardunaldietan; Txintxillak, zehazki, itsasoaren berreskuratzea izan du ardatz. Hala, produktu batzuekin –arrain ketu, ondu eta marinatuekin– beste era batera lan egiteko aukera egon badagoela erakutsi nahi izan du.\nLasun ketua codium algekin egindako ogiaren gainean dastatzeko aukera izan dute jardunaldietan egon direnek. Errezetan erabilitako lasunaren jatorrian jakinmina izan du zenbaitek: "Haitzekoa eta itsasokoa eraman genituen jardunaldietara. Jendeari gustatu zaio".\nSardina handi batekin alderatu daiteke lasuna, Txintxillaren arabera. Haren hitzetan, koipe onuragarria duen arraina da, kontserbatzeko erraza, eta usain gogorra izan arren, zapore ederra duena. "Mediterraneoan ohitura gehiago dute arrain hau jateko. Angel Leon sukaldariak, esaterako, lasunarekin prestatutako zenbait errezeta berritzaile proposatu izan ditu", dio. Aukera asko eskaintzen dituen arraina dela uste du, orojalea izateaz gain, ur gezatan ere bizi daitekeelako.\nBeste hainbat arrain ere izan ditu sukaldaritza erakustaldiko osagai, horien artean, atun gorriaren familiakoak. Melba, aginzorrotza eta moja lehortu, eta zezinaren antzeko pr oduktu bat eskaini dute. Sukaldari zumaiarraren arabera, jardunaldietara gerturatutakoak "harrituta" geratu dira, atun gorria ez dela egiaztatzerako orduan.\nZumaiako jaki preziatua ere eraman du Txintxillak Bilboko jardunaldietara. Olagarro zopa tradizionalaren errezetan ez bezala, guztiz usteldu gabeko olagarroa, sepia eta txipiroiak erabili ditu Txintxillak zopa berezia egiteko. Horrez gain, olagarro txistorra eta saltxitxoia ere eskaini ditu, jaki berarekin egindako ogi baten gainean.


Asteon zientzia begi-bistan #300 - Zientzia Kaiera\nAsteon zientzia begi-bistan #300\nOspitaleetako ZIU zainketa intentsiboetako unitateak izan dira ardatz Berriako testu honetan. Nola egiten dute lan unitate hauek? Iñaki Saralegi profesionalak –urteak egin zituen zainketa intentsiboetan, eta egun arta aringarrien zerbitzuan ari da– azaldu dizkigu xehetasunak. Horretaz gain, COVID-19 gaitzaren kasuan, zainketa intentsiboetako unitateek nola aritu diren ere kontatu digute.\nOsasun krisi honek eragin dituen auzi etikoak ebazteko argibideak eman ditu Carlos Maria Romeo bioetikan adituak Berriako elkarrizketa honetan. Espainiako Gobernuak eskatuta, aholku sorta bat prestatu du Romeok beste ikertzaile batzuekin batera. Txosten honetan azaldu diren irizpideez mintzatu da.\nItxaropena piztu du txertoak gure gizartean baina adituek esan bezala, hori lortzeko bidea luzea izango dugu aurretik da ziur asko, mugatua izango da. Zalantza etikoak piztu dituzten hainbat egitasmo izan dira egunotan. Berrian argitaratutako testu honetan horiek ezagutzeko aukera duzue. Ez galdu!\nNoiz atera gaitezke korrika egitera edo ibiltzera? Eta kirola egitean ez al da infekzio-arriskua areagotuko? Zeintzuk dira jarraitu behar ditugun arauak? Herbehereetako eta Belgikako ikertzaile-talde batek ondorioztatu zuen 1,5-2 metroko tartea baino gehiago utzi behar zela, adibidez. Oro har, zentzuz jokatzea eskatzen dute adituek. Korrika egitean, maskarak erabiltzearen inguruan, ez dago adostasunik eta eskuak garbitzearena indarrean jarraitzen duen araua da. Berriako artikulu honetan jarraibideak dituzue irakurgai.\nMatematikak baliagarriak dira krisi honetarako; ez dute sendatzen baina datuak ematen dituzte epidemiaren bilakaera neurtze aldera. Manuel de Leon matematikaria eta CSICeko irakasleak honi buruz hitz egin du Berriako elkarrizketa honetan. Pandemia batean matematikak nola aplikatzen direnazaldu du eta egungo egoerari buruz hausnartu du.\nSARS-CoV-2 birusa hobeto ulertzeko, ikerketa asko abiatu dira, eta horrez gain, ezagututako datuak partekatu egin dira munduko edozeinek ikusi ahal izateko. Miren Basarasek Berriako artikulu honetan azaldu digu, koronabirusari dagokionez, hiru mota daudela: lehenengoa saguzarretan ikusitakoaren oso antzekoa da. Bigarrena, lehenengotik bereizten da bi mutazio izan dituelako, eta hirugarrena, bigarrenaren oso antzekoa da, mutazio batean izan ezik. Bere esanetan, “oso garrantzitsua da birusaren dibertsitate eskasia hori”.\nIgnacio Lopez-Goñi mikrobiologiako doktorea eta dibulgatzaile zientifikoa baikor dago COIVD-19 gaitzak eragin duen egoera honen aurrean: “Zientziak aurreranzko urrats izugarriak egin ditu hilabete gutxitan”. Txertoari dagokionez, oraindik luze joko duela iritzi dio, batez ere “txertoen gaineko araudia oso zorrotza delako”. Horretaz gain, konfinamendua arintzeari buruz mintzatu da eta horrek ekarriko duen egoeraz. Xehetasun guztiak Berrian.\nBerriki argitaratu den artikulu batean adierazi dute birusari aurre egitea ez dela hasiera besterik COVID-19a larriki bizi duten pazienteen kasuan, Berrian adierazi diguten moduan. Modu horretan, era horretako infekzioak modu larrian izaten dituztenek etorkizunean gaixotasunak izateko arrisku handiagoa izan dezakete.\n“Normaltasun berria” lortzeko, Miren Basarasek dio markatzaile batzuk kontuan hartu behar direla. Bere esanetan, lehenik, derrigorrezkoa da birusaren zainketa epidemiologikoa egitea. Bigarrenik, funtsezkoa da kasuen detekzio arina egin ahal izateko mekanismoak egotea. Hirugarren markatzaileak eskatzen du osasun sistemaren ahalmen maila egokia izatea. Eta azkenik, birusaren kutsadura galarazteko babes kolektiboko neurrien beharraz ohartarazi du, adibidez, guztiontzat maskarak bermatzea.\nDottie Thomas hematologoa izan dugu protagonista asteon. Hezur-muinaren transplantearen teknikan aitzindaria izan zen, eta leuzemia eta beste odol-arazo batzuk aztertu zituen bere senar Edward Donnall Thomasekin batera. Bere lana oso garrantzitsua izan zen eta hirurogei urte eman zituen ikerketak egiten baina bere senarrak soilik jaso zuen Fisiologia edo Medikuntzako Nobel saria 1990ean.\nEpidemiak mintzagai ditugunean, gaixotasun infekziosoek sortzen dituzten egoeraz ari gara baina Koldo Garciak artikulu honetan azaltzen digunez, epidemia hitza historian erabili da patogeno batek sortuak ez diren gaitzentzat ere. Adibidez, obesitatea, 1997.urtean Osasunaren Munduko Erakundeak epidemiatzat jo zuena, alegia.\nEtortzear dauden epidemiez hitz egin digu Garciak honetan. Zientzialariak ez dira aztiak baina etorkizunean etorriko diren egoera hauek aurreikusi daitezkeela dio.\nIkerketa bitxi baten berri eman digu Garciak artikulu honen bitartez: oso arraroak diren mutazioak aztertu dituzte eta bizi-urteekin lotu dituzte. Zehazki, kontatzen digu proteinak eteten dituzten mutazio oso arraroak aztertu dituztela eta ikusi dutela mota horretako mutazio bakoitzak urte erdian murriztu dezakeela pertsona baten bizitza. Konplexua benetan ekarri digun azterlana, Edonola.net-en irakurgai duzuena.\nBitxikeriekin jarraituz, zer dira birus erraldoiak? Hauen tamaina birus arruntena baino 10 aldiz handiagoa dela dio Garciak, eta gaineratzen duamebak eta fitoplanktona infektatzen dituztela. Lehen biruserraldoia 2003an aurkitu zuten. Benetan arraroak dira!Ez galdu hauei buruzko azalpenak hemen.\nGuztioi ezaguna egingo zaigun jirafen lepoaren parabolaz hitz egin digu Garciak. Lamarckek proposatu zuenari jarraiki, epigenetikaz mintzo da, hots, inguruneak gene-informazioan aldaketak sortzen dituela eta aldaketa horiek ondorengoetara nolabait pasatzen direla esan nahi du.Ados zaudete ideia honekin? Zer deritzozue zuek?\nIkerketa batek geneen eragina hezkuntza errendimenduan aztertu du. Ikertzaileek ikusi dute baduela eragina baina, testuan aipatzen den moduan, lotura genetiko globala ez da oso esanguratsua: hezkuntza jardunaren aldakortasunaren %11 eta %13 bitartean dago lotuta aldakortasun genetikoarekin.\nPaladioak ezaugarri fisiko eta kimiko oso interesgarriak ditu; naturan ez da oso ugaria eta, arraroa den andetik, bere prezioa garestia da eta orain, are gehiago igo da. Testuan azaltzen digutenez, igotzen jarraituz gero, urrearen prezioaren bikoitza izatera heldu daiteke. Zein faktorek izan dute eragina paladioaren prezioaren gorakada ulertzeko? Eta zertarako erabiltzen dugu metal hori? Testuan aurkituko dituzue erantzunak.\nErdi Aroan eskuizkribuetan erabiltzen zen tindagai baten errezeta berreskuratu dute, oinarrian dagoen molekula identifikatuz. Urdinetik morera doan kolore gama lortzen zen Chrozophora tinctoria landareren fruitutik: tintaroia tindagaia, eskuizkribuak margotzeko erabiltzen zena, hain zuzen. Tindagaia lortzeko teknika XIII. mendean garatu zen.\nINMA izeneko proiektu batean, ingurune naturalek haurren osasunean duten onura ikertu dute. Azterketa honek datu objektiboak eta subjektiboak bildu ditu. Horrez gain, gune berdeek osasunean zein bitartekariren bidez eragiten duten sailkatu dute: ingurumenarekiko esposizioa, jarduera fisikoa, gizarte-kohesioa, eta estresa arintzea eta atentzioa berreskuratzea. Elhuyar aldizkariak kontatu dizkigu xehetasunak.\nMatematikaren historian jenio ugari izan ditugu: Isaac Newton, Grace Hooper, Alan Turing, Joan Clarke… Horietaz gain, beste izen bat gehitu dezakegu zerrenda horretan: Srinivasa Ramanujan. Hasieratik, talentu handiko gaztea zela ikusi zuten bere irakasleek. Zein izan zenmatematikari egin zionekarpena? Artikulu honen bitartez, bere bizitza ezagutzeko aukera izango duzue, bere istorioa benetan harrigarria da! Ez galdu!\nZika birusak giza baginaren traktua estaltzen duten zelulak infektatzen dituela argitu du AEBko ikerketa batek, Elhuyar aldizkariak azaldu digun moduan. Ikertzaileek identifikatu dute zein den sarbidea: UFO hartzailea omen da, baginako zeluletako mintz plasmatikoan azaltzen den proteina.\nHauek izan dira aurtengo CAF-Elhuyar sarien irabazleak: Dibulgazio-artikulu orokorren kategorian, Galder Gonzalez Larrañaga; Egilearen doktore-tesian oinarritutako dibulgazio-artikuluen kategorian, Leire Sangroniz Agudo eta, azkenik,zientzia-kazetaritzako lanen kategorian, Josu Lopez Gazpio. Gainera, Ana Zubiaga Elordieta genetikako katedradunak jaso du Elhuyar Fundazioaren Merezimendu Saria.\nIldo honi jarraiki, Lopez Gazpiori elkarrizketa bat egin diote Berrian. Bertan, Zientzia Kaieran idatzitako (eta orain saritutako) artikulu-sortari buruz hitz egin du, musika ikuspegi zientifikotik nola landu egin duen azalduz, hain zuzen.\nArgitalpen-data: 2020/05/03 · Atala: Dibulgazioa, Zientzia begi-bistan\nUxue Razkin Osasuna COVID-19aren kontrako txertotik oso hurbil gaude. Baina egoerak islatzen du gizartearen zati handi batek ez duela jarri […]\nUxue Razkin Osasuna AstraZenecaren txertoak hautsak harrotu ditu. Baina ohikoak diren beste sendagaiekin alderatuz gero, oso antzekoak diren albo ondorioak […]


Nazka gainditu nahian — Eibar.ORG | Eibarko peoria\nHemen zaude: Hasiera / Blogak / Harrikadak / Nazka gainditu nahian\nMikel Iturria 2018/07/01 21:19\nAsko gara gauza bera sentitu dugunok La Manadadakoen «balentriaren» berri izan genuenean duela bi urte: nazka. Hiru emakume juristen hitz zentzudunak aukeratu ditut gaur nazka hori gainditu nahian.\nBi ideia aditu horiengana jo aurretik.\n1.- Terrorismo biktimei (ETArenak) buruzko argazki-erakusketa bat duela hamar bat urte. Irudi gogorrak daude bertan. Prentsaurrekoan hitza hartu zuen Raúl Guerra Garridok. «Siento náuseas, asco» esanez hasi zen idazlea. Nazka, alegia. Buruan itsatsita geratu zitzaidan Guerra Garridoren esaldi hura.\n2.- Xerezko alkate zenean bota zuen Pedro Pachecok 1985ean «la justicia es un cachondeo» (adi, Bertín Osborneren txaleta zegoen tartean). Hogeita hamahiru urte pasa dira.\nEkainaren 21ean askatu zituzten La Manadakoak (nahiz 9 urteko kartzela-zigorrera kondenatuta izan lehen instantzian) behin-behineko kartzelaldiaren bi urteko muga hurbiltzen ari delako.\nPulamentuzko zerbait idatzi nahian joan zait astea, baina idatzi dudana ez zait batere gustatu. Horregatik goian aipatutako emakume jurista hauengana jotzea.\nSan Juan egunean, ekainaren 24an, igandea, Berriak monografikoa eskaini zioen gaiari. Hainbat emakumeren iritziak jaso zituen egunkariak. Tartean, Miren Ortubai abokatua eta EHUko Zuzenbide irakaslearenak.\n«Abokatu penalista naizen heinean, burua hotz mantendu behar dut, eta ezin naiz badaezpadako kartzelaldiaren alde agertu. Behin-behineko kartzelak izan beharko luke salbuespen neurri bat, oso kasu gutxitan erabiltzekoa, eta ez sistematikoki aplika daitekeen zigorra». Zuhurtzia hori beharrezko ikusten du EHUko irakasleak kasu guztietan: «Altsasuko gazteen auzian, Kataluniako buruzagi independentisten kasuan, eta, niri amorrua ematen didan arren, baita bortxatzaileen kasuan ere».\n«Espainian, badaezpadako kartzelaldiaren erabilera neurrigabea egiten da, eta askok nahastu egiten dute justizia zigor gogorragoekin, baina, legelari eta feminista gisa, ezin dut hori onartu. Gizartea aldatzeko eta parekidetasuna lortzeko borrokan ari bagara, ezin ditugu zigor krudelagoak eskatu, horrek sistema patriarkala indartuko baitu ezinbestean, eta historiak irakatsi digu berme juridikoak desagertzen direnean emakumeak direla gehien sufritzen dutenak».\nGarbiñe Biurrun epaileak feminismo juridikoa eta genero-ikuspegia aipatzen ditu ale berean argitaratutako zutabean. Epaile gisa, berriz, hauxe dio:\n«Zaila da, benetan, epaitzea; zaila oso besteon bizitzaz erabakitzea. Baina epaileon eginkizuna da, eta horretarako tresnak ditugu —gizarteak bere ordezkarien bitartez emandako arauak—. Egia da tresna ahulak eta inperfektuak direla horiek, eta trebetasun eta abilidadeak behar ditugula akats horiek gainditzeko, justiziak horrela eskatzen duelako. Horietako gaitasun bat —ezinbestekoa— genero-ikuspegia da, eta ez bakarrik askatasun sexualaren edota emakumezkoen aurkako indarkeria epaitzerakoan, baizik eta edozein motatako auziak ebazteko ere bai. Berdintasun formala ez baita nahikoa, benetako berdintasuna da lortu behar dena. Gure gizartean berdintasuna erdiesteko bi tresna dira nagusi: heziketa —balioak ere ikasi egiten direlako— eta justizia —berdintasuna babesteko eta bermatzeko—. Zuzenbideak, orain arte gizonezkoek egin dutenez, haien ikuspegia jaso du, emakumezkook araudiaren sorreratik, aplikaziotik eta interpretaziotik kanpo egon garelarik».\nBoston kaleratzea ezagutu berritan idatzi zuen María Eugenia Rodríguez Palop-ek Resistir frente a La Manada artikulua, baina gaur irakurri dut. Madrilgo Carlos III.a Unibertsitateko Zuzenbidearen Filosofiako irakaslea da.\n«(...) somos muchas las que seguimos defendiendo la excepcionalidad de la prisión provisional para estos y para todos los casos, porque se trata de una medida cautelar que ni es ni puede convertirse en una pena anticipada».\n«en la práctica, resulta casi imposible que el mismo Tribunal que dicta sentencia tome la decisión de la excarcelación porque, como señala Isabel Elbal, los jueces consideran que, una vez condenado, aunque el acusado recurra, la prisión provisional no vulnera la presunción de inocencia o no en el mismo grado que antes de la condena».\nAltsasukoaz, berriz, «muestran la doble vara de medir que utiliza la justicia en este país y denota un uso abusivo de la preventiva que precisamente ahora se ha querido evitar (...) Con La Manada, evidentemente, se ha sido mucho más garantista».\nInteresa piztu bazaizue, segi iturrietara eta irakurri gainerakoa.\nTratando de superar las náuseas, este apunte en castellano.\netiketak: rodríguez_palop, bortxaketa, miren_ortubai, feminismoa, justizia, garbiñe_biurrun


GERRY RAFFERTY abeslari eskoziarra hil da. | Euskara eta Literatura.\nGERRY RAFFERTY abeslari eskoziarra hil da.\nGerry Rafferty abeslari eskoziarra 63 urterekin hil da gaitz batek jota.\nBaker Street eta Stuck in the Middle With You dira haren kanta ospetsuenak, Stealers Wheel taldearekin sortutakoak. Azken abesti hori Quentin Tarantino zinema zuzendariak Reservoir Dogs filmean sartu zuen 1992an.\nEta bi abestiak "Los Simpson" marrazki bizidunetan agertu dira.\nInformazio gehiago: HEMEN. Eta gehiago nahi izanez gero: HEMEN.\n"Stuck in the Middle With You" kanta:\n"Baker Street" kanta:\n"I get by" kanta:\nEtiquetas: Gerry Rafferty


Duela hamarkada bat, Kongoko Errepublikako gerratik ihesi, Madrilen amaitu zuen Nicole Ndongalak. Gaur egun, migratzaileei harrera egitea helburu duen Karibu elkarteko zuzendari orokorra eta Afrikako Etxea aholkularitza batzordeko kide da, besteak beste. CEAR-Euskadik Bilbon antolaturiko "Mugak gurutzatzen dituzten bizitzak. Hegoaldeko Mugari buruzko analisi feminista bat" kongresuan parte hartu duela aprobetxatuz, berarekin mintzatu gara.\nZergatik eta nola egin zenuen ihes Kongotik?\nGerra zibilak eztanda egin zuen eta 1997-98an jende askok alde egiteko erabakia hartu genuen. Ordura arte neska zoriontsua nintzen, bizimodu normala neraman, baina ziurtasunik gabeko etorkizuna nuen aurrean, eta familiaren laguntzaz herrialdea uzteko hautua egin nuen; 20 urte inguru nituen. Afrikatik kanpora bidaiatzeko bisa lortzea ezinezkoa da eta nik pasaporte faltsua erabiliz egin nuen hegan, Kongotik Belgikara eta Belgikatik Espainiara. Lehenengo egunak atzerrian ziurgabetasun egunak izan ziren, babesgabe sentitzen zara, noraezean, gazte eta bakarrik atera nintzelako nire herrialdetik eta helmugako gizarteak beste aldera begiratzen duelako; ikusezinak gara jendartearentzat. Egun gutxira, zorionez, Karibu elkartea ezagutu nuen Madrilen eta esperantzaren atea ireki zitzaidan. Hazten eta aurrera egiten lagundu zidan elkarteak, biktimismoan erori gabe. Hori bai, bakardadea, inkomunikazioa, herrimina… ez dituzu gainetik hain erraz kentzen.\n"Emakume izateagatik, gizonek baino are migrazio prozesu gogorragoa bizi dugu; emakumeak dira bidaian xantaia eta indarkeria gehien jasaten dutenak"\nOrain iristen diren migratzaileei harrera egiteko, zertan izan zaizu baliagarri zuk bizi izan zenuen esperientzia?\nMigratzaile ilegal gisa (hala esaten digute, ilegal) bizitakoak laguntzen dit egoera berean datorrena hobeto ulertzen, begirada hori izaten. Migratzaile izatea zer den jakiteko, bizipen horiek izan behar dituzu, errazagoa da antzematen zein behar dituen iritsi berriak. Kariburen barruan esaterako, nik emakumeen formazio eta promoziorako zentroa sortu nuen, hona etortzen garen emakume afrikarrak beti iristen garelako ikasteko espiritu horrekin, baina gizarteak ez dizkigu horretarako ateak zabaltzen. Paperik ez baduzu, itzalean geratzen zara, formazioa ezin eskuratu, eta traba horiek gainera handitzen joan dira, okerrera egin dugu.\nPertzezpzioa da Afrikatik batez ere gizonek migratzen dutela.\nEmakume migratzaile afrikarrez hitz egiten da soilik haurdun bagaude edo ume batekin iritsi bagara. Pertsonen salerosketa sareen bidez iristen direnak ere ikusezinak dira, bidaia anonimoak dira eta ez dira hedabideetan ateratzen. Migrazio prozesuak anitzak dira eta noski emakumeek ere migratzen dutela, baina bidaia nola egiten duzun, ezkutuan egiten duzu maiz.\nSarri salerosketaren biktima gisa baino ez al ditugu ikusten emakume afrikarrak?\nOro har, emakume afrikarrez hitz egiten denean gutxiesteko da. Inoiz ez dira aipatzen adibidez eskubide berdintasuna borrokatzen lehen lerroan aritu diren emakumeak, bizikidetzaren alde lan handia egin dutenak… Kultura gutxikoak bagina bezala irudikatzen gaituzte, nahikoa prestaturik ez bageunde bezala, diote ahulak garela… Topiko andana. Prostituzioan dagoena sarri engainatu egin dute, bai, baina emakume indartsuak izaten jarraitzen dute. Errepikatzen dut: migrazio bakoitza prozesu ezberdin bat da, ezin ditugu emakume afrikar guztiak biktima gisa etiketatu. Emakume portzentaje altu bat komunitatearen zutabe dira Afrikan, komunitateek funtzionatzen dute emakumeen lanaren inguruan.\nKuriosoa da emakume migratzaileak ahultzat hartzea, hain bidaia arriskutsu eta gogorra egiteko gai izan direnean.\nEgia da emakume izateagatik are bidaia eta migrazio prozesu gogorragoa bizi behar izaten dugula, salto egin beharreko horma gehiago dugulako, gizon migratzaileek baino. Emakumeak dira adibidez bidaian xantaia eta indarkeria gehien jasaten dutenak, biolentzia sexuala militarren partetik, migratzaileen euren partetik bidaian eta kanpalekuetan… Hori errealitate ukaezina da, hona iristen diren emakumeek kontatzen digute. Horregatik, sarri gizonen babesa behar dute pasabide klandestinoetan, edo gizonen borondatearen menpe daude, baina ez emakume ahulak direlako, beste aukerarik ez dutelako baizik. Egin kontu, hilekoa duen emakumeari ziurrenik ez diote itsasoratzen utziko, debekatua du, esaten dutelako odolaren usainak marrazoak erakartzen dituela. Pateran sartu nahi badute, hilekoa ez izateko emakumeek pasa behar dituzten egoerak beldurgarriak dira. Horrelako estigmatizazioa gizonek ez dute bizi.\nBeste adibide bat: bidaian behin baino gehiagotan bortxatu dute emakumea, haurdun geratu da eta hegoaldeko mugara iristean [Maroko, Aljeria…] erditu da, bada konboiek esango diote ez dutela jaioberririk onartzen, zarata asko ateratzen dutelako. Haurra koskortu arte han geratzera kondenatuta dago emakume hori.\nEmakumeek jasaten dituzten gehiegikeriak handiak dira, tradizio patriarkal eta familiarren menpe: ezkontza behartuak, mutilazio genitala… Azpiratze horrek pertsona gisa gutxiagotzen gaitu, baina egoera horietan ere, harrigarria da emakumeak zer nolako indarra eta irmotasuna bereganatzen duen, beti aurrera ekiteko, bere bizitzaren jabe egiteko. Hartzen dituzten erabakiak errazegi juzgatzen ditu gizarteak batzuetan, baina ezin da egoera bati buruz hitz egin, egoera hori eragin duen zergatia ezagutu gabe. Oro har, emakume afrikarrek partekatzen duten ezaugarri bat nabarmenduko nuke: abilak dira irtenbideak aurkitzen, eta aurrera segitzeko baliabideak lortuko dituzte.\n"Geu gara migrazio ordenatua eskatzen lehenak, baina migrazio ordenatua ez da mugak ixtea, seguru bidaiatu ahal izatea baizik"\nMigratu ostean, helmugan ere aurreiritzi askori egin behar diote aurre.\nSarri shock egoeran iristen dira, zaurgarri, hiru horma handi igaro behar izan dituztelako: jatorrizko herrialdean bizi duten diskriminazioa, bidaian sexualizatua eta merkantilizatua izatea, eta helmugan trabak baino ez aurkitzea. Bizitakoak bizita, egokitzea gehiago kostatu ohi zaie. Hemen denbora bat daramagunok iritsi berriak laguntzen ditugu, ez bakarrik oinarrizko arreta eskaintzen (leku bat, janaria, osasun arreta…), baita formazioa eta aholkularitza juridikoa ematen ere. Gakoa da beraiek adierazten dituzten beharretatik abiatzea, horiei erantzuna ematen laguntzea, bakoitzaren bidaia eta bizitza-helburuak ezberdinak eta pertsonalak direlako. Aktiboki entzutea da gure oinarria, gizarte honetan maiz ez baitugu entzuten, eta funtsezkoa da norbere autonomia errespetatzeko. Migratzaileek ahotsa dute, baina harrera-gizarteak batzuetan ahaztu egiten du hori, migratzaileak tratatzen ditu subjektu pasiboak bailiran, zer komeni zaien eta zer lortu nahi duten jakingo ez balute bezala.\nSalaketa ildo bat ere badugu Karibun, migratzaileen eskubideak nola urratzen diren ikusaraztea helburu. Adibidez, migratzaileen CIE zentroetan egiten diren basakeriez hitz egiten dugu, kartzelak baino okerragoak direlako. Edo Europako legeek nola darabilten migratzaileen eta bereziki migratzaile emakumeen aurkako indarkeria instituzionala, gure eskubideen kontra doazen egoerak sortzen dituztelako. Gure eskubideak babesteko ardura publikoa duten erakundeek kontrakoa egiten dute: ez dituzte bizitzak errespetatzen, zaurgarri egiten dituzte. Inor ez da ilegala, inork ez luke ilegala izan behar, eta manifestazioetan ozen aldarrikatzen dugu gure dokumentazioa arautzea eta lan egiteko aukera izatea, baina traba legal eta burokratikoak ikaragarriak dira. Urteak eta urteak pasatzen ditugu, gure egoera legeztatu arte.\nBabesteko behar lukeen legeak, beraz, klandestinitatera kondenatzen zaituzte.\nGuztiz, paperik ez lortzeak babesgabe uzten gaituelako, eskubiderik, lan aukerarik eta aukera sozialik gabe. Europan, sistema diseinatuta dago emakume migratzailea biktima izateko, biktima sexual, edo lan esplotazioaren biktima. Are gehiago, lege horiek dira ume, emakume eta gizon askoren bizitzak arriskuan jartzen dituztenak eta hainbatetan heriotzara kondenatzen dituztenak. Pertsonak legeztatzea da alternatiba erreal bakarra, elkarbizitza duina bermatzeko. Eta gu geu gara, migratzaileak, migrazio ordenatua eskatzen lehenak, itsasoan norbait hiltzen den bakoitzean sufritu egiten dugulako. Migrazio ordenatuak, ordea, ez du esan nahi beti mugak ixteaz hitz egiten jardutea, egiten duten moduan; esan nahi du jatorrizko herrialdeekin komunikazioa bilatu eta legearen barruan bidaiatu ahal izateko moduak ezartzea. Kontua zein da? Migrazio ordenatu edo arautuaren atzean, gobernu bakoitzak nahi duena ulertzen duela. Pertsona batek bere herrialdea uzteko urteak eta urteak behar izatea nola izango da migrazio ordenatua? Gauzak ongi egitea da migrazio ordenatua, seguru bidaiatu ahal izatea.\n"Ez dugu erori behar 'jarri beltz bat zure mahaian' dinamikan. Landu behar dena da migratzaileok nahikoa ahots izatea"\nHainbat agintariren ahotan indarra hartzen ari den diskurtso xenofoboak beldurra ematen al dizu?\nMigratzaileoi diskurtso xenofoboak ez digu beldurrik ematen, beti hor izan delako eta gure bizitzetan beti oso presente egon delako. Beharbada harrera-gizartea da gehiago harritzen dena, esplizituki hitz egiten delako horretaz, modu askean eta agerikoan ari baitira, baita instituzioetatik ere. Eta hori kezkatzekoa da, bai, esplizituki hitz egiteak indarra eta hauspoa ematen diolako muturreko diskurtso baztertzaileari. Baina garbi izan dezatela: diskurtso horrek ez digu beldurrik ematen, badakigulako migratzea eskubidea dela, ez gara mesedeak eskatzen ari, eta estremista batzuk hau edo hura esaten ateratzen direlako ez gaituzte geldiaraziko, orain arte bezala borrokan jarraituko dugu.\nHainbat agintarik bereizten dute etor daitezkeen eta etor ezin daitezkeen migratzaileen artean. Lehenengo eta bigarren mailako migratzaileak daudela uste duzu?\nGure azalean bizi dugu hori: migratzaile afrikarrak zuzenean migratzaile ekonomiko gisa sailkatu dituzte, nahiz eta askok herrialdetik ihes egin gerragatik, indarkeriagatik, jazarpenagatik… Beltza ikusten bazaituzte, joera da pentsatzea diru arazoengatik bidaiatu duzula, ez zaituzte errefuxiatu politiko gisa aitortzen. Gainera, hain da zaila epaitzea pertsona batek zergatik utzi duen atzean bere etxea, bere herrialdea; bidaia bakoitzaren atzean faktore ugariz betetako historia bat dago. Itsasoan edo basamortuan bere bizia arriskuan jartzen duenak bake bila egiten du, ez gogo hutsagatik. Eta migrazioaren arrazoia edozein dela ere, gogoratu nahi dut Giza Eskubideen Deklarazio Unibertsalak bere lehenengo artikuluan ezartzen duela pertsona guztiak jaiotzen direla libre eta berdin duintasun eta eskubidetan. Badakit nahiko utopikoa dela, baina hori ez da inolaz ere errespetatzen: migratzaileak objektu bihurtu eta sailkatu egiten ditu botereak.\n2017an Moha Gerehou elkarrizketatu genuen, orduan Madrilgo SOS Arrazakeriako presidente. Kontatu zigun migrazioari buruzko jardunaldietan aditu zuriek hartu ohi dutela hitza eta migratzaileak soilik gonbidatzen dituztela euren esperientzia azaltzeko, biktima gisa. Oraindik ere hala al da?\nGuk bizi izandako migrazio esperientziak berak balio handia du, baina egia da migrazioa eragiten duten arrazoiez eta aurrera egiteko irtenbide eta gakoez ere hitz egin dezakegula, eta egia da harrera-gizarteak hor ez gaituela behar adina aintzat hartzen. Kongresuetan, foroetan eta sare sozialetan gero eta gehiago ikusten ditugu migratzaileak ahotsa jartzen, baina oraindik asko dago egiteko. Eta hori esanda, azpimarratu nahi dut ez dugula erori behar “jarri beltz bat zure mahaian” dinamikan, kultur aniztasuna landu duzun irudia emateko. Landu behar dena da migratzaileok nahikoa ahots izatea eta nahikoa gaitasun, atzean dugun kolektibo oso batek entzun nahi duena transmititzeko.\nEmakume migratzaileen kasuan, are handiagoa da ikusezintasuna, baina borrokan ari dira baita ere.\n"Diskurtso xenofoboak ez digu beldurrik ematen, badakigulako migratzea eskubidea dela; ez gaituzte geldiaraziko"\nOrokorra da galdera, baina nola ikusten duzu Afrika?\nNik ere orokor erantzungo dizut. Esperantzaren kontinentea da Afrika, nahiz eta Mendebaldeko eta Afrikako politikari ustelek agintzen duten herrialde askotan eta bertako ondare eta aberastasuna espoliatzen ari diren. Gerrek eraginda afrikar askok jasandako sufrimendua eta pobrezia oraindik agerikoak dira, baina Afrikako emakume eta gizonengan konfiantza daukat. Afrikak bakea desio du. Gogoratu, Afrika da humanitatearen erreserbaren bihotza.\nZein harreman duzu jaioterriarekin?\nSenide asko ditut Kongon eta harremana mantentzen dut, nire identitatea ez dudalako inoiz galduko. Hogei urte baino gehiago daramatzat Espainian bizitzen, nire bigarren herrialdea da, baina begirada Kongon dut jarria, bertako jendeak behar gaituelako. Nahiko nuke nire sustraiekin elkartu eta zahartzaroa nire herrialdean igaro, baina epe motzean zaila da nire etorkizuna zehaztea.\nKanal hauetan artxibatua: Migrazioa | Europa | Feminismoa | Arrazakeria | Xenofobia | Kongo | Inor ez da ilegala


Erich Adickes - Wikipedia, entziklopedia askea.\nErich Adickes (Lesum, Hannover, 1866ko ekainaren 29a - Berlin, 1928ko uztailaren 8a) alemaniar filosofoa izan zen. Irakaslea izan zen Münsterko eta Tubingako unibertsitateetan. Neokantismoaren jarraitzailea, eragin handia izan zuten harengan Wundtek, Paulsenek eta Vaihingerrek. Kanten lanen argitalpenean parte hartu zuen, eta filosofo horri buruzko lan ugari eman zuen argitara: Kanten sistematika sistemaren faktore eratzaile moduan (1887), Bakoitzaren niaren zeresan bikoitzari buruzko Kanten dotrina (1929).\nLesum, 1866ko ekainaren 29a\nTübingen, 1928ko uztailaren 8a (62 urte)\nWilhelm Diedrich Adickes (en)\nChristianeum Hamburg (en) 1884)\nBerlingo Humboldt Unibertsitatea : filosofia\nTheodor Haering (en)\nfilosofoa, unibertsitateko irakaslea, psikologoa eta high school teacher (en)\nKiel eta Tübingen\nMünsterreko Unibertsitatea (1902 -\nAzken aldaketa 18 otsaila 2019(e)an, 16:02(e)tan\nOrriaren azken aldaketa: 18 otsaila 2019, 16:02.


Jean-François Pilâtre de Rozier - Wikipedia, entziklopedia askea.\nJean-François Pilâtre de Rozier (Metz, Frantzia, 1756ko martxoaren 30a - Wimereux, 1785eko ekainaren 15a) frantses fisikaria eta aeronauta izan zen.\nMetz, 1754ko martxoaren 30a\nWimereux, 1785eko ekainaren 15a (31 urte)\nQ105193562 : killed by own invention (en)\nhegazkinlaria, kimikaria, aeronauta eta fisikaria\nAcadémie des sciences, belles-lettres et arts de Rouen (en)\nLehen globo igoaldia, 1783. urtean.\nFisika eta kimika irakasle izen zen Reimsen. 1783. urtean, Arlandes markesarekin batera, lehen globo igoaldia egin zuen, hogeita bost minutuko iraupena izan zuena eta 1.000 metrotara iritsi zena. 1785. urtean, Mantxako kanala zeharkatzeko ahalegina egin zuen, haize beroz eta hidrogenoz betetako bi globo zituen Rozière izeneko tresnan. Hidrogenozko globoa lehertu zen, eta berarekin zihoan Romain fisikariarekin batera hil zen.\nWikimedia Commonsen badira fitxategi gehiago, gai hau dutenak: Jean-François Pilâtre de Rozier\nAzken aldaketa 23 otsaila 2019(e)an, 19:36(e)tan\nOrriaren azken aldaketa: 23 otsaila 2019, 19:36.


KONTZILIAZIOA - Kuttuna\nFamilia bizitza eta lan bizitza uztartzen lagundu nahi dizuegu, hori ez baita lan erraza bizi ditugun garai hauetan. Horretarako, Hezkuntza Proiektu berritzailea eta konfiantzazkoa eskaintzen dizuegu, zerbitzu ugarirekin, haurrei autobusera laguntzea, jaduera pedagogikoak eta jolasak, haurrak eroso eta pozik egon daitezen beren bigarren etxean eta eskualdea ezagutzen, zurekin ezin direnean egon.\nKuttunak zerbitzu ugari eskaintzen ditu lan bizitza eta familia bizitza uztartzen laguntzeko. Urte osoan eskaintzen ditu zerbitzuak, eta ordutegi oso malguarekin gainera.\nZerbitzu honekin Frantzian ikasten duten seme/alabak dituzten familiei lagun nahi diegu haien lan bizitza eta familia bizitza uztartzeko, asteazkenetan eta ikasturtean zehar dituzten gainerako oporraldietan estaldura emanez.\nAsteazkenetan eta Frantziako eskola oporraldietan (Toussaint, Nöel, D´hiver, de Printemps oporraldiak). Ordutegi malgua dugu eta Eskolan egon daitezke 07:00tik 18:30era.\nHaurraren irteerek eta sarreren Eskolaren funtzionamenduan eragin negatiboa izan ez dezaten ziurtatzeko, ondoko ordutegia errespetatu behar da:\n15:00tatik aurrera 15:00tatik aurrera\nJolas jaruderen programa. Gure zerbitzuarekin gozatzeko, ondo pasatzeko eta ikasteko aukera ematen diegu haurrei, biana asteko gainerako egunetan ez beala, tailerrek eta era askotako jarduerek osaturiko jolas eta hezkuntza programarekin.\nOndo pasatzeaz gainera, denbora librea eta aisia erabiltzeko beste modu batzuk partekatu eta ezagutuko dituzte haurrek, etxetik minutu gutxira gainera.\nHaurren adinaren arabera antolatzen ditugu taldeak.\nEuskara da komunikazio hizkuntza\nGure instalazioak zabalak, modernoak eta funtzionalak dira. Txikien beharreratara egokituak daude materialak eta altzariak.\nFamilien erosotasunerako, haurrek zentroan egoteko behar duten guztia eskaintzen dugu doan.\nMantala, lerde-zapi,maindire eta manta esklusiboak siestarako.\nGarbitegi zerbitzuak: haurraren mantala,lerde-zapia, maindirea eta mantak garbitu eta mantentzeaz arduratzen gara.\nAskora enpresa da, elikaduran aditua, gure haurrek jaten dituzten menuak ekartzeaz arduratzendena, eta nutrizio ekarpen egokia bermatzen du menuetan. Sortzen diren gizarte eta osasun egoera berrietara egokitzen dituzte menuak, eta horrenbestez, dieta bereziak prestazen dituzte (intolerantzia glutenari, laktosari, esnearen proteinari eta abarri.\nKuttunak hileko menuen plana eskaintzen die familiei, etxeko afariak konpentsatu ahal izateko eskolan egin dituzten bazkariekin.\nEgunero emango dugu haurrae elikadura ohituren berri (agendako orria).\n07:00-08:00 12:30-13:00 13:15-14:45 16:00tik aurrera\nFAMILIA ESKOLA ARTEKO ELKARLANA\nFamilia-eskola artean elkarlan eta inplikazio lotura egokia izan dadin, Kuttunak halako tresna batzuk eskaintzen ditu zuen seme/alaben garapenaren jarraipena egiteko edo programaturiko jarduerak ezagutzeko, eta horretarako komunikazio estua izaten dugu familiekin.\nZerbitzuaren hasieran, gelako bilera bat egiten da zuen seme/alaben jardueren inguruan informazio xehea emateko eta izan ditzakezuen zalatzak argitzeko. Behar izan ez gero, bilera egin ahal izango da haurrari buruz hitz egiteko.\nEskolak orri bat emango dio haurrari gurasoei erameteko eta tutoreak egunean zehar gertatutakoa idazten du orri horretan.\nAldian behin zirkularrak bidaltzen dira abisuen edo gomendio orokorren berri emateko. Garrantzitsua da zirkular horiek irakurtzea eta, eskatuz gero, erantzutea.\nKuttunako Guraso eskola zabalik dago Hezkuntza Komunitate osorako, hazkuntzaren eta hezkuntzaren inguruan egon daitezkeen zalantza guztiak psikologo profesional batekin argitzeko eta esperientziak partekatzeko.\nEGONLEKUAK 3-9 URTEKO HAURRENTZAKO\nOporraldietarako 3-9 urteko haurrentzat egonlekuak antolatzen ditugu oporraldietan xede pedagogikoekin eta ludikoekin, hainbat jarduera eskualdea ezagutzeko eta gure ingurua errespetatzen ikasteko.\nOrdutegia 7:00tik 18:30era da, gehienez ere 8 orduko egonaldiarekin. Egonleku horiek egunka, asteka edo hilabeteka kontrata daitezke. Bazkaria sartzen da zerbitzuan.\nGure programan hainbat jarduera sartzen dira eskualdea ezagutzeko eta gure ingurua errespetatzen ikasteko.\nMusika/eskulan/sukaldaritza/ipuin kontari/antzerki tailerra.\nBisitak baserrietara, museoetara,Plaiaundiko parke ekologikora, Hondarribiko hondartzara eta intereseko beste hainbat lekutara.\nAire zabaleko jarduerak: ur-puxiken gerra, herri kirolak, ginkana eta abar.\nFamilien erosotasunerako, haurrek zentroan egoteko behar duten guztia eskaintzen dugu doan:\nEskolako jangela zuen seme alabak elikatzeaz gain, osagarri afektiboa ere lantzen du. Bizikidetza, autonomia, ardura eta higiene arauak lantzen dituzte.\nHorregatik jangelan elkar jateko momentu oso garrantzitsua da, kuttunako proiektu hezitzailean elementu nagusi bat da.\nElikaduran ohitura on bat jasotzea oso garrantziatsua da haurraren hazkuntza eta garapen intelektuala bermatzeko.\nAskora enpresa da, elikaduran aditua, gure haurrek jaten dituzten menuak ekartzeaz arduratzen dena, eta nutrizio ekarpen egokia bermatzen du menuetan. Sortzen diren gizarte eta osasun egoera berrietara egokitzen dituzte menuak, eta horrenbestez, dieta bereziak prestatzen dituzte (intolerantzia gluternari, laktosari, esnearen proteinari eta abarri).\nEgunero emango da haurraren elikadura ohituren berri (agendako orria).\n“pequesoft padres” tresna digitalaren bidez, familiak bakoitzaren pasahitzarekin sartu eta han informazioa hau jeitsi dezakete:\nZuen seme-alabek udalekuetan egindako jardueren argazkiak\nZirkularrak eta abisuak\nESKOLAKO AUTOBUSERA LAGUNTZEA\nHaur hezkuntzako eta lehen hezkuntzako haurrentzat gurasoek ezin dituztenean eraman, ezin dituztenean jaso, edo bi kasuetan, ikastetxean sartzeko eta irteteko ordutegian. Bi aukera ditugu:\nGosaldu eta eskolara!\nZerbitzu hau goizeko 7etatik aurrera eskaintzen dugu, duten lan ordutegiagatik beren seme/alabak eskolako autobusera eraman ezin dituzten gurasoentzat. Kuttunan arduratuko gara zure semeari edo alabari gosari orekatua emateaz,inolako presarik gabe, eta gero eskolako autobus geltokira lagunduko diogu.\nEgin askaria eta gozatu etxean bezala!\nZerbitzu hau eskaintzen dugu beren lan ordutegiagatik eskolako autobus geltokian semea edo alaba jaso ezin duten gurasoentzat. Kuttunan arduratuko gara zure semeari edo alabari askari osasungarria emateaz, ogitarteko, fruta eta esneki bat, eskolako jarduerekin eta taldean ondo pasatzen, ikasten eta etxeko lanak egiten dituen bitartean.


HG sail bikoitza geltokia - China Kingswel Makineria\nliga hau PGB serie eredu berritze da. Erabat berritu plastifikatzaileetako sistema, kalitate handiko, etekin handia eta kontsumo gutxiko. Small eskala makina hartzen aurreratuenak moldura hunkigarria sisteman azkar eta eragina ez da. hunkigarria abiadura da mota ohikoa baino% 50 azkarrago. Big eskala hartzen High eraginkortasuna eta energia aurreztea, mota ohikoa baino% 25 baino gehiago energia aurrezteko daiteke. HG serie txiki kolpe moldura makina Giza-makina interfazea, ukitu eragiketa, erosoa eta erraza PLC. Erabat berritu pla ...\nHG series kolpe txiki moldura makina\nErabat berritu estrusio die buruan, material fluxua arazorik gabe, material eta kolore azkar aldatzen.\naurreratuenak moldura hunkigarria Sistema azkarra eta eragina ez da. hunkigarria abiadura da mota ohikoa baino% 50 azkarrago.\nHigh eraginkortasuna eta energia aurreztea, mota ohikoa baino% 20 baino gehiago energia aurrezteko daiteke.\nHG series geltokia bikoitza parametro\nIdei Dimension ( L × W × H m )\n3.3 × 2.2 x 2.4\n3.9 × 2.2 x 2.5\n4.2 × 2.9 x 2.9\n5.6 × 4.4 x 3.5\nMakina pisua ( t )\nTornuak diametroa (mm )\nBerogailua Power ( kW )\nMin. Tartea (mm )\nMax. Tartea (mm )\nMoving trazua (mm )\nBinakako Vane Ponpa\nPonpa desplazamendua( cm 3 / rev )\nSistema Rated Presioa ( MPa )\nHidraulikoa Servo System\nPonpa desplazamendua( L / min )\nSistema puntuatutakoak Power ( MPa )\nHornidura tentsio ( V )\nHornidura-maiztasuna ( Hz )\nGuztira puntuatutakoak Power ( kW )\nEnergia Batez Kontsumo ( kW )\nAir Iturria Presioa ( MPa )\nAir Kontsumo ( m 3 / min )\nUra Iturria Presioa ( MPa )\nUr-kontsumoa ( L / min )\nAurreko: HG series geltoki bakar


UZEI | Joseba Intxaustik, Agur Jose Luis “Txillardegi”\nGaur bete dira 4 urte Txillardegi hil zela.\nAukera egokia iruditu zaigu Joseba Intxaustik 2012an idatzitako artikulua berreskuratzeko. UZEIren sortzaile izandako Txillardegi hil berri zela idatzi zuen gure lehen zuzendaria izandakoak testu hau, baina webgunea berritu genuenetik ez zegoen sarean.\nTxillardegi, UZEIra egindako bisita batean.\nAgur, Jose Luis “Txillardegi”\nGaldu berria dugu Jose Luis Alvarez Enparantza “Txillardegi” (1929-2012). Ohikoak diren hilondoko dolu-azalpenen ondoren, ongi etorriko da iragandako bizialdi jakinetik oroitzapenen bat edo beste berritzea.\n1960 inguruan euskal lanari ekin genionok, hurbila izan dugu Txillardegi. Orduan plazara ateratzen hasi berri zen belaunak –aurrekoek bezala, ondokoen antzera– modernotasunaren iradokizunak behar izan zituenean, eta hizkuntzarekiko laguntzak ere, Jose Luis-engan entzule eta aholku emaile arretatsua aurkitu genuen. Aurrekoek egindakoari gaina hartu nahi hartan, ez zen izan hori batere soberakoa. Hain zuzen, urte hartantxe, 1960an ezagutu genuen elkar, gramatika lan bat burutzen ari nintzela aholku bila joan nintzaionean.\nBestelako bideetatik zetorrela, uste dut egonarri handia behar izan zuela, komentu eta apaiztegietatik gentozenoi entzun eta ulertzen. Horrela sortutako elkarlanak ahalbidetu zuen euskara idatziaren batasuna, Gipuzkoan ez ezik Iparraldean eta Bizkaian ere mugitzen hasita zetozen ur berriek lagunduta: nik neuk bereziki Baionako Euskal Idazkaritzatik antolatutako batasun-jardunaldiak gogoratzen ditut (1964). Jakin-en genbiltzanontzat garrantzizkoak izan ziren bizpahiru egun haiek, batez ere Txillardegi eta T. Monzon gidari genituela; ongi prestatutako bilera izan zen hura.\nEuskararen estatusaz ere arduratu zen, ordea: Baionako Euskal Elkargotik argitara eman zuen J. Azurmendiren Hizkuntza, etnia eta marxismoa (1971), Hegoaldean argitara ezina. Jose Luis-en informazioaz baliatu ahal izan zen Euskaltzaindia Euskararen liburu zuria-n (1978), “Hizkuntza minoritari batzuren azterketa kritikoa” argitaratu baitzuen bertan.\nHegoaldeko eginbideak ireki samartu zirenean, erbestetik etorrita, elkarrekin lan egiteko aukera izan genuen, UZEIko lantegian, eta beraren eta A. M. Toledo gaur euskaltzainaren eskutik atera zen kalera Hizkuntzalaritza Hiztegia (1982).\nNabaria izan da Txillardegirengan mundu zabaleko berri jakiteko grina, eta erbesteko ikerlan soziolinguistikoak gurera ekartzen ahalegindu da; besteak beste, ahalegin horren emaitza da Bat aldizkarian eman duena. Euskal Herrira begira izan denean ere, ez zaio falta izan erbestekoen informaziorik, hizkuntzekikoetan, eta pentsamendu-eztabaidetan ere. Txillardegik Euskal Herrian eta Europako Mendebaldean ere izan du bere aberria, munduari begi kritikoz so egiten ziola eta unean uneko olatu-aldi ideologikoetan ito gabe.\nMundurako irekitasun hori garrantzizko izan zen berarentzat, beste orbita bateko K. Santamariarentzat eta 1960etan gazteak ginenontzat. Elkarrekin begiratzen genuen inguru horietara, Txillardegi bere Leturiaren egunkari ezkutua (1957) eta Peru Leartzako-rekin hasi zenetik (1959). Zerikusi hurbila izan zuen Jose Luis-ek Jakin jaio berriak orduan izan zuen bihurgunean (1959-1960). Oro har, garaiko inguru itxitik mundura irekitzen lagundu zigun.\nUZEIko sortzailea eta zuzendari ohia


Maiatzak 17: LGTBIQA+fobiaren aurkako eguna; atera argazkiak eta igo sare sozialetara\nHemen zaude:Hasiera»Hezkidetza»Maiatzak 17: LGTBIQA+fobiaren aurkako eguna; atera argazkiak eta igo sare sozialetara\nOndarroako Udala 2020-05-08 Hezkidetza\nMaiatzaren 17a LGTBIQA+ fobiaren aurkako eguna da eta Ondarroan aurten ere zerbait berezia prestatu nahi izan du udalak Hezkidetza Egitasmoaren bitartez. Hezkidetza Egitasmoko hezitzaileen proposamena da herritarrek argazkiak atera eta argazki horiek sare sozialetara igotzea edo posta elektronikoz beraiei bidaltzea gero bideo bat egiteko (maiatzaren 15a baino lehen): “LGTBIQA+ fobiaren aurkako jarrera adierazi: folioak, kartulinak, arte-lanak… hau egiten duzuenean argazki bat atera eta gure sare sozialetara edota emailera bidali, jasotako argazkiekin bideo aldarrikatzaile bat egin eta zabaldu egingo dugu”. Maiatzaren 17an etxetik aldarrikapena egiteko beste modu bat izango da.\nPOSTA ELEKTRONIKOA: hezkidetza.ondarroa@gmail.com\nFACEBOOK: Hezkidetza Ondarroa\n– Maiatzaren 15a baino lehen bidali argazkiak –\nHezkidetza Egitasmoaren hurrengo unitate didaktikoa bereziki indarkeria egoeran dauden pertsonei babesa ematera zuzenduta dago, ikusi dezaten Ondarroak ez dituela indarkeriaren aurrean beraien auzokide, lagun, neba-arrebak… bakarrik uzten, herriak harrotasunez bizi duela aniztasuna eta herritarron lana altxor hori babestea dela, indarkeriaren horma konplize horiek suntsituz.\nProiektu honek bi helburu ditu: alde batetik, ikasleek beraien etxeetatik (familiekin batera) aniztasunaren aldeko aldarrikapena egitea, eta beste aldetik, LGTBIQA+ fobiaren aurkako jarrera adieraztea.\n2018ko maiatzaren 17rako egindako


Zergatik ospatuko dugu Martxoaren 8a, maisu? | Iritzia | Berria\nIñaki Ereño Bengoa. -\nGaldera ona, Enara. Aurreko egunean zure ikaskide bat alboko gelakoekin elkartu zen patioan, burbuila puskaturik. Atzo eskolako komunean beste bi ikaskide elkartu ziren abesten, musukoa txarto jarria zutela. Eta arratsaldean, maila desberdinetako ikasleak batu ziren parkean jolastera.\nImajinatu astelehenean zuk ere hurbildu nahi duzula zure gelakideak ez diren beste batzuengana, haiekin jolasteko. Eta, orduan, asko eta asko zure planaren aurka jartzen direla. Eta zentzutasuna eskatzen dizutela, nahiz eta zuk argi izan parkean distantzia mantenduko duzula eta musukoa ondo eramango duzula. Eta, gainera, kritika horiek txarto jokatzen duten zure ikaskideek esandakoak direla. Edo txarto jokatu dutenen aurrean inoiz ezer esan ez dutenek esandakoak.\nBada, hortxe sortzen da desberdintasun bat zure ikaskideen artean. Horregatik ospatuko dugu Martxoaren 8a eskolan. Berdintasunaren alde. Burbuilak mantenduz, eskuak ondo garbituz eta musukoarekin, eskola morez koloreztatuko dugu.\nArgi dugu denok, ez dela bilera jendetsuak egiteko unea. Argi ere badugu hezkuntza feministaren unea dela.


Luistxo Fernandez 2005/04/27 12:33\nJoan den ostiralean aurkeztu zuen nire lankide Mikel Larreategik Coreblog euskaratuaren bertsio berria. IEB 2005 Biltzarrean izan zen eta sarean dago aurkezpena\nCoreblog euskaratu honen beste bertsio batzuk ere kaleratu izan ditugu lehenago, eta Eibar.org-eko blog hauetan ikus daitezke garapen haien adibideak.\nBaina bertsio berriak berriak ezaugarri interesgarriak ditu. Bereziki hau:\nKudeaketa eta edizio interfazeak ZMItik atera ditugu.\nEdizio interfazea, blogari arruntarentzat, aterata dago guztiz ZMI-tik. Ez Zope ez gauza arrarorik: euskarazko kudeaketa orriak ditu erabiltzaileak eskura. Aldamenean duzue irudi bat ideia bat izan dezazuen.\nHalaxe darabilte une honetan Goiena.net-eko blog komunitatean diharduten blogariek, Zope interfazearen arrastorik ikusi gabe.\nBlog dotoreak ari dira sortzen tresna berriarekin, hala nola Zinema , Joxe Aranzabalen Faroa edo Goio Aranaren Superbai\nGarapenaren beste ezaugarri batzuk:\nData editagarria da. Sarrera baten data alda daiteke nahi erara edozein unetan.\nIrudi gehikuntza eta kudeaketa: mezuetan integratuta geratzen dira irudiak. Aukera hau, Jeff Hicks, Brady Davis eta Blogplot-eko lagunek garatu zuten eta geurean aprobetxatu dugu.\nTrackback eta erantzunen kontrola kudeaketa interfazean integraturik.\nMikro-CMS bat, edukia kudeatzeko sistema bat, eduki finkoak izateko, eta fitxategi eta irudiak kargatzeko.\nCSS bidez ukitzen da diseinu osoa, eta erabiltzaileak zuzenean edita dezake.\nDena euskaratua. Espainolezko eta ingelesezko bertsioak prest, eta beste gizkuntza batzuetan lokalizatzeko aukera irekita.\nDemo bat hemen eta produktua jaisteko eta instalatzeko, hemen gehiago\nLuistxo Fernandez 2005/04/25 18:25\nGaur komentatu dut Eibartarrak zerrendan Julen Gabiriak bere blogeko diseinu berrian, goiburuan, itsatsi duen argazkiarena, Robert Doisneauren argazki famatua, Hotel de Ville-ko musuarena.\nSentitzen dut, baina gezurra zen, eta Gabiriari eman diot erantzun bat. Gaur jakin dut, argazkiaren orijinala enkantean irtengo dela. Negatiboa edo orijinala, edo ez dakit, baina irudian musu ematen ageri den emakumea ei da jabea, eta 20.000 eurotan edo irten daiteke. BBCn zeozer honetaz\nArgazki prestatua dela esatearekin, nonbait Gabiria literatoa ez da asko mindu, ze bera hor ibiltzen da igerian, fikzioaren eta errealitatearen artean, literaturan.\nBaina pena eman omen zien nire errebelazioak nire lankide emakumezkoei, Zaloa eta Maite artistei. Benetako argazkia zela uste zuten, gaixoek...\nAi, ai, ai... neskak: zuek ere mundua engainatzera dedikatzen zarete barren! Argazki honekin, adibidez:\nBlogarien bilkuran batek baino gehiagok galdetu omen zuen ea nola genuen lanean holako pantaila aluzinantea... Ba ez, gezurra da, eta gezur bikoitza: photoshopezko engainu bat da. Ze, benetako pantaila gardenaren kontua nik sinesten dut. Sinesten dut benetakoak direla Flickr-en agertzen diren pantaila gardenak, benetakoak, zentzu teknosexualean: argazkia atera, pantailako fondo gisa ezarri, eta beste argazki bat atera ordenagailuari.\nGure lanekoak, ezta hori ere. Photoshop. Maitek esaten dit Flickrekoak ere hala direla, photoshopekoak. Baina nik ez, nik sinisten dut, egiazkoagoak direla haiek... prestatua izan arren, Doisneauren musuan maitasun puntu bat zutela aktoreek sinesten dudan bezala. Baina Maite, Zaloa: Photoshpean ez dago maitasunik.\nEta beste baterako utziko dut Ikeako gure butakaren gaineko komentarioa.\nEskerrik asko Elgeta\nLuistxo Fernandez 2005/04/18 17:06\nEskerrik asko Iban, Espaloiari eta Elgetako herriari. Blogs and Beers ospatu genuen atzo han. Egitarau falta somatu zen? ez dakit, ez dut uste egitaraua behar duenik holako gauza batek, baina ikusiko dugu hurrengoan. Akaso Jabi Zabalaren txanda izango da Bilboko Kafe Antzokian deialdia egiteko.\nFlipatuta geratu naiz zelan iritzi izan dioten kokapen txarra Elgetari ezjakin batzuek Sustatuko mezu honetan. Desagrabio bat merezi dau Elgetak. Bai horixe.\nRicardo Gomezen problema, autoan Elgetaraino etortzearena izan zitekeen... Baina bertan, ordenagailuak portatilak izanda, eta barra, agertoki eta toki zabal horiekin, ez luke mugikortasun arazorik izango. Nik uste dut egunen batean bisitatzeko aukera izaten duenean, inpresio ona hartuko duela tokiarekin Ricardok.\nTokiaz kexatu diren anonimoez gain, jakina, ez-blogari anonimoek holako zeozer antolatzeko zain bagaude, zaila daukagu. Badirudi horientzat Elgetak ez duela balio ezertarako: bizitzeko ere ez. Herri txiki bat horrela mesprezatzeko, holako kasherismo mentala izatea ere harritzekoa, benetan flipatuta geratu naiz Sustatuko mezu pare honekin.\nHari gabeko konexioarekik, ederto asko dago Elgeta mapan kokatua, eta Interneten ere, Espaloia edo Elgetako udala, edo Goiena.net-eko Elgetako atala ikusita, ea non duten holako informazio multzorik.\nElgeta herri deskonektatua, urrun eta galdua? anda ya! Elgeta, blogisten hiruburua.\ne-Gor Leturiak telefonoarekin atera eta zuzenean webean argitaratu zuen irudi honetan azaltzen naiz, beer bat eskuetan, ezkerretan nago, I Love Bloglines kamisetarekin... ezin dute askok horretaz fardatu munduan, 200 bakarrik banatu ziren, eta jasotzaile guztien artean, Mark Fletcher Bloglineseko sortzaileak ez du guztien blogetan mezu pertsonalik utzi, ez pentsa...\nElkarketako beste une bat.\nEspaloia, leku aproposa, benetan, holako baterako.\nApirilaren 17an, Etiam Lehendakari!\nLuistxo Fernandez 2005/04/11 16:31\nApirilaren 17an egingo dugu gure konklabea blogari euskaldunek. Elgetako Espaloian elkartuko gara. Lehendakaria aukeratzeko eguna da, eta nik argi daukat:\nEtiam Lehendakari! Ra-ra-ra, Beers & Blogs-era\nMaite Rementeria Etiam New York-en izan da aste santuan. Ez dakit ze droga dauden han modan, baina on handia egin diote: indarberriturik ekarri du irudimena bere blogeko irudi berriak eta argazkiek erakusten duten bezala. Ez ote du guretzat ere onddo horietatik ezer gorde?\nEibartarrak zerrendaren 7. urtemugan\nLuistxo Fernandez 2005/04/07 15:37\nDatozen egunetan beteko dira zazpi urte Eibartarrak zerrenda sortu zela.\nDuela urtebete, 6. urtemugaren harira, mezu bat bidali nuen proposatzen Eibar.org aldatzea, software librera igarotzea eta blog komunitate bat sortzeko proposatuz.\nEz dakit inork ulertu zuen. Baina egin genuen afari bat, zeozer azaldu genuen han, eta batzuk animatu ziren. Udan jarri genuen martxan komunitate hori.\nDuela zazpi urte ez zegoen blogik munduan, akaso. Duela urtebete, euskarazko dozenerdi bat izango ote zen? Gaur:\nIbarretxek bloga dauka (pertsonala ez, baina bai ofiziala; euskalduna baino, akaso elebiduna)\nPCTV-EHAK-ek bloga dauka (ofiziala ez, baina bai pertsonala; euskalduna baino, akaso elebiduna)\nEuskarazko blogak ofizialki aurkezten dira DJ-ekin\n100 blog izango dira igual euskaraz, eta Aurkin dago froga\nHauteskunde egunean, Blogs & Beers topaketa egingo dugu Elgetan\nEibartarrak zerrenda ere martxa onean ikusten dut. Azken urtebete honetan, primiziak eta guzti izan dira. Hemen irakurri genion Markos Zapiaini Hondarribiko Jokinen suizidioarena, beste inon azaldu baino lehen. Lastima da Markosek gehiago ez idaztea: doktore izendatu dutenetik, ez digu kasurik egiten apenas.\nBeste esklusiba, tira, nik neuk iradoki nuen: PCTV... Isilik geratu ziren Aukera Guztietako gure zerrendakideak, Mendigreen eta Gringo Elorza ;-)


Camila Cabellok bere kubatar jatorria inoiz baino ageriago utzi du abesti berrian — Gaztezulo\nCamila Cabellok bere kubatar jatorria inoiz baino ageriago utzi du abesti berrian "Don't go yet" abestia burutik ezin kenduta nabil. Izan ere, Camila Cabello, kubatar-estatubatuarrak erritmo itsaskorrekin eta dantza inprobisatuekin bere jatorrietara garamatza. https://www.gaztezulo.eus/albisteak/camila-cabellok-bere-kubatar-jatorria-inoiz-baino-ageriago-utzi-du-abesti-berrian https://www.gaztezulo.eus/albisteak/camila-cabellok-bere-kubatar-jatorria-inoiz-baino-ageriago-utzi-du-abesti-berrian/@@download/image/12eafdf9f17f5ba32940c4ae1ce40058.jpeg\n"Don't go yet" abestia burutik ezin kenduta nabil. Izan ere, Camila Cabello, kubatar-estatubatuarrak erritmo itsaskorrekin eta dantza inprobisatuekin bere jatorrietara garamatza.\nGainera, 24 urterekin, Fith Harmony taldeko kide ohiak Kubaren aldeko, osasun mentala zaintzearen aldeko eta baita etorkin bezala munduan dagoen aberastasun kulturalaren aldeko aldarriak ere egin ditu. "Egiten dudan guztiak emakume latino bat izatearen harrotasuna islatzen du. Nire DNAn dago eta nire inguruan" aipatu du Cabellok elkarrizketa batean.\nErritmo tropikalak beti egon dira bere musikan eta oraingoan Don't go yet abestian zenbait esaldi gaztelaniaz ere sartu ditu, Kubari erreferentzia eginez.\nHonela, musikaren bitatez aniztasun kulturala ospatzen du Kubatarrak. Pandemia dela eta konfinatu behar izatean, etxean egiten ziren ospakizunez gogoratu da, non belaunaldi ezberdinetako senitartekoak elkartu ohi ziren mahai beraren bueltan. Energia hura helarazi nahi izan du abesti berri honekin.\nBideoklipa bera umorez gainezka dago, adin eta mota guztietako pertsonak azaltzen direlarik. Artistak aipatu du diskoa aurten argitaratuko dela, nahiz eta oraindik ez duen data zehatzik jakinarazi.\nCabelloren nortasuna ez da bakarrik musikan islatzen ordea. Bere fisikoaren inguruko kritikei erantzun die sare sozialen bitartez.\n"Hondartzan, korrika edo nire bizitza, beste edozein pertsonak bezala, egiten ari naizenean argazkiak atera eta argitaratzen dizkidatenek nire pribatutasunaren bortxaketa bat egiten dute eta ez da batere gustagarria. Nire logelan sartuko balira bezala da".\n"Esperientzia are eta desatseginagoa bilakatzen da batzuk ohartzen direnean beste edozein emakume bezalakoa naizela. Sabela puzten zait, inperkezioak ditu mundu guztiak bezala. Oso zaila da. Iruzkin batzuk oso gaizki sentiarazi naute. Nik osasuntsu jatean sinesten dut, osasuntsu egoteko mugitzean, baina osasun mentala zaindu behar dela ere uste dut eta eraso toxikoen aurrean defendatu".\nAlta, bere azken hitzak aipatuz norbere burua maitatu behar dela, gaztetxoenak babesteko egin duela aipatu du. Izan ere, azpimarratu nahi izan du orain mundu guztiak perfektua dirudiela sare sozialetan, baina hori ez dela egia.


Zure helburuak lortzean lortzen ez duzuna zure helburuak lortzean bezain garrantzitsua da. - Zig Ziglar - Quotes Pedia\nBeno, ia denok dugu xedea bizitzan. Helburu hori lortzeko, posible diren gauza guztiak egiten ditugu. Denbora eta ahalegina ematen ditugu nahi dugun helmugara iristeko. Eta gure helmugara iritsi ondoren, zoriontsu eta pozik jartzen gara. Baina zer egin ondoren? Zer egingo duzu nahi duzun helburua lortu ondoren?\nBeno, helburu hori egin ondoren, jabetuko zara helburua ez dela horren adierazgarria. Zure helmugara iristeko estali zenuen bidea ezinbestekoa da. Zehazki, garrantzitsuena zure helmugarainoko bidaia da.\nGizaki hobe eta heldua bihurtuko zaitu. Zure helburua lortu bitartean, hainbat arazo topatuko dituzu. Arazoak konpontzen dituzun bitartean, ikasiko duzu bizitzako irakaspenik onenak.\nEsperientzia munduko irakasle onena dela ulertu behar duzu. Esperientzia irabazi gabe, ezin duzu helmugara iritsi. Gainera, esperientziarik gabe ezin dituzu bizitzan ezinbesteko ikasgaiak ikasi. Beraz, ziurtatu bidaiari garrantzia ematen diola helmuga baino. Pertsona hobea bihurtuko zaitu.\nHelburuen aurrekontuak lortzea\nHelburuei buruzko aipamen famatuak\nHelburuak Aipamenak eta esaerak\nLorpenari eta lan gogorrari buruzko aurrekontuak\nNorberaren hobekuntzarako aurrekontuak


Euskaltzaindiak eta Sabino Arana Fundazioak beste mintegi bat antolatu dute euskara biziberritzeko era berriez gogoeta egiten jarraitzeko\n•\tEuskararen erabilera normalizatzeko Legearen 40. urteurrenaren atarian, jardunaldiak legearen printzipioak, helburuak, gabeziak eta eraginkortasuna aztertuko ditu, baita hizkuntza biziberritzeko egin dituen ekarpenak ere. •\tDatorren uztailaren 15ean izango den jardunaldian, 9: 15etik 13: 30era, euskaltzainek, soziolinguistek, unibertsitateko irakasleek eta euskal kulturaren munduko ordezkariek hartuko dute parte. Ekitaldia streaming bidez eskainiko da Fundazioaren webgunetik (www.sabinoarana.eus). Aurrez aurre parte hartu nahi izatera, bertaratzea baieztatu behar da.\nastelehena, 2021.eko uztailak 12\nHorretarako, 2022an, 40 urte beteko dituen Euskararen Erabilera Normalizatzeko Legea oinarritzat hartuta, hizkuntzak gizarte-esparruak irabazten jarrai dezan, lege horrek oraindik ere eskaini ditzakeen aukera eta ekarpenen inguruan hausnartzea da helburua.\nMintegia uztailaren 15ean egingo da, goizez (9:15etik 13:30era), Sabino Arana Fundazioaren egoitzan. Aurrez aurreko parte-hartzea ezinbestean baieztatu behar da mintegira joan nahi izatera. Bestela, streaming bidez ere lotzea izango da, Fundazioaren webgunean (www.sabinoarana.eus).\n«Euskararen erabilera normalizatzeko Legearen 40. urtearen atarian» izenburuaren ildoan, ondokoek emango diote hasiera jardunaldiari: Andres Urrutia euskaltzainburuak, Miren Dobaran Eusko Jaurlaritzako Hizkuntza Politikarako sailburuordeak eta Mireia Zarate Sabino Arana Fundazioren presidenteak.\nLehen hitzaldia Josu Erkoreka Segurtasun sailburu eta lehendakariordeak emango du, eta “Euskara Administrazioan. Lehen urratsak” hitzaldia eskainiko du. Andres Urrutia euskaltzainburua aurkezle- eta moderatzaile-lanetan arituko da.\nGeroago, Joseba Lozano Herri Administrazioetan Hizkuntza Normalizatzeko zuzendariak hartuko du hitza, “Euskararen Legea eta normalizazio prozesua sektore publikoan” izeneko hitzaldia aletzeko. Jean Baptiste Coyos Akademiaren buruordeak aurkeztu eta ondoko eztabaidan moderatzaile jardungo du.\nLozanoren ondotik, Lasarte-Oriako Udaleko Euskara Zerbitzuko arduradun Iñaki Arrutik “Udaletik Euskararen Legeari begira” izeneko hitzaldia jorratuko du. Patxi Saez Euskaltzaindiko Sustapen Batzordeko kideak egingo ditu aurkezle- eta moderatzaile-lanak.\nHurrengo hitzaldia Begoña Pedrosa Eusko Jaurlaritzako Hezkuntza sailburuordeak emango du, “Jakin eta ekin: esan, izan, ozen” izenburuaren ildoan. Mahai horretan, Patxi Juaristi euskaltzain urgazle eta Euskaltzaindiaren Sustapen batzordeko kidea izango da aurkezlea eta moderatzailea.\nHezkuntza-arloan jarraituta, Iñaki Etxezarreta Arizmendi ikastolako zuzendariak “Aurrera, beti aurrera” leloaren ildon ardaztuko du mintzaldia. Gotzon Lobera euskaltzain urgazle eta Euskaltzaindiaren Sustapen batzordeko kideak jardungo du moderatzaile.\nHedabideei gagozkiela, Ibone Bengoetxea EiTB Mediako zuzendariak euskarak ikus-entzunezkoetan eman dituen 40 urteei buruz hitz egingo du, EiTBren ikuspegitik. Erramun Osa Euskaltzaindiaren Sustapen batzordeko idazkari eta euskaltzain urgazleak moderatuko du eztabaida.\nAzkenik, Iban Arantzabal TOKIKOMeko presidenteak “Legearen urteak eta hedabideenak eskutik” izeneko hitzaldia eskainiko digu. Sagrario Aleman Akademiaren Zuzendaritza batzordeko kide eta Euskaltzaindiaren Sustapen batzordeko burua moderatzaile lanetan arituko da mintegiaren azken eztabaidan.\nMintegian parte hartu nahi dutenek telefonoz (94 405 64 50) edo posta elektronikoz (idazkaritza@sabinoarana.eus) eman dezakete izena.


Billatortako haur parkea – Jolas Parkeak\nBillatortako haur parkea\nHaurrak ezkutatu egin daitezke, gora igo daitezke, eskalatu , irudimena askatu…. Jolas parkea material naturalez sortutako espazioa da, Villatuertako ibaiaren ondoan dagoen berdegune batean kokatua. Jolas askerako parkea da, eta herriko bizilagun txikienek aktiboki parte hartu dute haren diseinuan eta sorkuntzan.\nJolasgunea osasun-zentroaren atzealdean egokitu zen, patinatzen duten lekuaren eta modulu konbentzionalez osatutako jolas-parke bat dagoen lekuaren ondoan. Udalak bultzatu zuen espazio berria, guraso.eus eko kolaboratzaile den Txusma Azconaren laguntzarekin. Diseinua eta filosofia Francesco Tonucci pedagogo italiarraren proposamenetan oinarritzen da, baita ‘slow’ mugimenduetan ere, lasaitasunera itzulera aldarrikatuz eta pertsonen garapena defendatuz.\n← Urtoko zubieta (Erreka) Abaltzisketa, Goierri (Gipuzkoa) →


Emakumea eta aberria\nMIREN ITZIARR'I IDAZKIAK\nAgur ene maitea: Orrillean, izadia, argiz, margoz, eta alaitasunez jantzitzen dan illean; Miren Ama Neskutsaren zale dan gogoa, yoran berri garbi eta jauntzalez ernaitzen dan illean, emakumea eta euzkereatzaz asi naizen ontan zer aipa neikizu Ama gozo oni Lore-il ontan zuzentzen zaizkiyon abestiak baño egokiago?...\nAra emen emakumeok zertzaz dezakegun baita euzkera-aldez lan ederra. Zer esanik ez dago Miren Neskutzaren aintzazko elizkizunetan, bere billerako neskatxen gain abestiak egon oi dirala.\nPoz aundiz esan bear dizut, nere uritxoan euzkera beti erabiltzen degula; zein da udaldian, bertora etorten diran kanpotar neskatxekin batian, ekizkizun banakaren batzutan izan ezik; ostian beti euzkeraz; eta zer gauza egoki eta ederragorik euzkeldun Miren-Alabak beren ama euzkeraz aintzaltzia baño?\nBai badakigu baña, zoritxarrez euzkeldun utsak diran uritxo batzutan (oso gutxitan Jauna'ri eskerrak) Miren-Alabak beti erderaz abesten dutela; eta au Billera'ko agintari diran neskatxak erdaltzale diralako beste ziyo gabe.\nOnelakoak, eta beren artean euzkeltzale dan neskatxaren batek euzkeraz abesteko naya agertzen ba'du, agitz erantzun bat dute: Zuek elizara ere politikakin zatozte, eta Ama Birgiñak euzkeraz bezin ederki erderaz ere entenditzen du; eta nola euzkeraz ez degun (onelako edo alako) kanta erderazko bezin politik, ba erderaz kantatuko degu.\nEta au aitzaki artuta, berenakin ateratzen dira.\nAra Itziartxo: ez dizut esaten orrelako ez-ta-bai baten, geureakin atera ezik, guzia utzi ta etxera juan bear geranik, Nai duanak abestu dezala esanda; baña bai, onelako uneetan makaldu bear ez gerala.\nGuri, gure Jaungoikuak gogo-barruan esaten digun bezela: Alegindu zera zeurea aldezten, eta ez dezu ezer lortu; Neuk dakit zergatik. Zuk baña aintza emaidazu; euzkeraz ezin ba'dezu erderaz, al dezun bezela.\nOyeri baña iñola ere, esango die: Utzi zazu zure naya, neretzat ele guziak dira berdin, eta euzkeldun artean euzkeraz aintza geyago emango didazu.\nBakoitza, gure uste guzien gain, Jaungoikoa'gana zuzendu bear gera, ori bai; baña Jaungoikoak gure uste ori zuzena danean, ez digu debekatzen bear bezela aldeztea; eta auxe da neskatxa euzkeldunak, obeto esateko abertzaleak, egin bear deguna; geurea aldeztu; bear bezela, baña aldeztu; bein da berriro, eta makaldu gabe.\nOrrengatik neskatxa euzkeldun abertzaleak, alegindu gaitezan gure txadonetara euzkera eramaten, beretan euzkeraz abesten; eta au bai, batere beldur, batere espai gabe dezakegula; ba onela egiñaz ez bakarrik gure eresi, gure olerki, eta gure elea aldezten ditugu, baita Jaungoikuari aintza geyago eman ere.


genre_facet:"Curriculumeko baliabideak" genre_facet:"Interneteko baliabidea" author_facet:"Osakidetzaren Euskara Zerbitzua" topic_facet:"Osasun-dokumentazioa eta administrazioa (Heziketa Zikloa - LOE). Goi maila"\nGeneroa / Forma: Curriculumeko baliabideak Generoa / Forma: Interneteko baliabidea Egilea: Osakidetzaren Euskara Zerbitzua Proposatutako gaia: Osasun-dokumentazioa eta administrazioa (Heziketa Zikloa - LOE). Goi maila\n2 Erizaintzaren laguntza osagarriak (Heziketa Zikloa). Erdi maila Osasun-dokumentazioa eta administrazioa (Heziketa Zikloa - LOE). Goi maila 2 Osasun-larrialdiak (Heziketa Zikloa - LOE). Erdi maila 2 Osasungintza (Lanbide Arloa - LOE) 1 Diagnosi irudia eta medikuntza nuklearra (Heziketa Zikloa - LOE). Goi maila 1 Larrialdietako medikuntza Gehiago ... 1 Material orokorra (Modulua) Guztiak ikusi ... gutxiago ...\nCurriculumeko baliabideak Interneteko baliabidea 1 Hiztegiak, Entziklopediak eta Atlasak


Norbera izateko indarra - Nontzeberri\nHasiera/IKUS-ENTZUN/Norbera izateko indarra\nNorbera izateko indarra\nElorrioko Iturri Kultur Etxean Hileko dokumentala saioa egingo dute urtarrilaren 9an, 19:30ean. Bertan, Silvana filma pantailaratuko dute (Mika Gustafson, Olivia Kastebring, Christina Tsiobanelis, 2017).\nSilvana kantari ospetsua da eta Eskandinavia konkistatu du opresio modu guztien aurka zorrotz kantatuz. Ekintzaile eta queer komunitateko ikono bihurturik, bere burua lesbiana, feminista eta arrazakeriaren kontrakotzat definitzen du, eta gazte inkonformisten belaunaldi berriaren ahots bihurtu da. Filma bidaia bat da, bere ibilbideko lehen urteetatik (artista underground gisa) gaur egungo benetako ikono bihurtzeraino (ehunka nerabe eta jarraitzaileren eredu).\nAldi berean, Beatriz Eli kantariarekin maitemintzen da, Suedian pop musikaren erreferentea dena. Silvana beraren hitzetan, maitasun istorio kutun honetan, super-heroiak barik, gizakiak baino ez daude.\n“Silvanaren istorioa unibertsala da, eta norbera izaten lortzeko indarrari buruzkoa. Dokumental hau inspiratzailea da eta narrazio bide berriak ikertzen ditu, eta eraldaketa hau bultzatzen du: emakumeak sortzaile, artista eta etorkizuneko buruzagi izatea”.\nEraso! taldeak “Kooltur Ostegunak” egitarauaren baitan joko du\nThe Soul Jacket, Vancouvers, Nuria Graham, Moxal eta Antonio Lizana Trio, Gernikako Lekuek jaialdian